qundao/data-zh-poetry huggingface dataset:
寄吴舍人明卿
作者：梁有誉
朝代：明

故园伏枕感居诸，楚粤相思万里馀。尺素不传衡岳雁，寸心空念武昌鱼。才高宋玉还成赋，价重荆金只较书。落日浮云聊望远，秋花春草倍愁馀。东方待诏官仍拙，北海开尊岁不虚。骧首云霄怀谏猎，侧身江岛愿为渔。祇怜后会形容老，转愧前贤德业疏。郎署昔时堪浪迹，干戈何地可安居。忘忧岂有中山酒，抱病长乘下泽车。知己相逢如问讯，朱明洞口一茅庐。
寄宗吏部子相
作者：梁有誉
朝代：明

野馆西风丛桂开，天长犹阻朔鸿来。忧时应念山公启，作赋空惭水部才。一卧烟霞违汉署，几看烽火望燕台。清秋河岳堪藜杖，莫动江南庾信哀。
寄梁仲登兼订游山之约
作者：梁有誉
朝代：明

作赋声何早，忧时意独迷。君应狗监荐，吾拟鹿门栖。野树连愁暗，江云逐望低。避喧窥鸟过，忆远怯猿啼。溟海一书札，秋山几杖藜。风尘还白社，岁月谩丹梯。玄草心从苦，黄华手阻携。橘洲斜日里，茅屋断鸿西。谷口隐真得，濠梁乐与齐。茹芝能不薄，灵岳共扳跻。
寄赠许解元殿卿
作者：梁有誉
朝代：明

闻道清标东郡奇，李生倜傥共襟期。论交早逐牛医子，作赋宁要狗监知。归卧岱宗霞起处，独观沧海日生时。翛然自惜云鸿羽，去矣谁怜雾豹姿。天路骅骝终蹀躞，丘樊萝薜且栖迟。折麻此日心徒切，汗竹他年事莫宜。搔首关河增怅望，侧身天地笑支离。任公亦有垂纶兴，杨子空嗟执戟疲。拟把仙山寻玉液，谩从京国忆琼枝。鹊湖燕峤成修阻，感慨长吟梁父词。
寄黎惟敬
作者：梁有誉
朝代：明

故人家傍青山曲，千树梅花数亩池。愧我昔为三径客，忆君今赋四愁诗。旅窗月照焚香处，水阁风清染翰时。两地幽怀不同赏，朝簪空自负归期。
少峰草堂卷为商中丞作
作者：梁有誉
朝代：明

江上孤峰紫翠深，百年天地几登临。秋来雨送三湘色，日落云垂七泽阴。橘树素封非俗累，桂丛招隐见幽心。勋名岂负烟霞约，兰佩空伤楚客吟。
就芝馆为潘少承赋
作者：梁有誉
朝代：明

灵草生幽谷，无风还有香。云霞九华发，露浥六英芳。褰衣往掇之，迢迢云路长。愿傍铜池侧，持以瑞明王。
山馆燕集忆梁彦国仲登二山人作此招之
作者：梁有誉
朝代：明

忆赋思玄意独深，山川萧瑟几登临。百年祇合持螯醉，万事何妨拥鼻吟。海上断云秋漠漠，天边落木岁阴阴。稽山庐岳风流远，此日词人可共寻。门巷萧条辙迹回，病馀空愧草玄才。竹林已喜群贤集，萝径还期二仲来。寒日隐山孤磬起，残霞临水暮鸿哀。江边岁晚梅花发，应对幽香数举杯。
山馆燕集忆梁彦国仲登二山人作此招之·其一
作者：梁有誉
朝代：明

忆赋思玄意独深，山川萧瑟几登临。百年祇合持螯醉，万事何妨拥鼻吟。海上断云秋漠漠，天边落木岁阴阴。稽山庐岳风流远，此日词人可共寻。
山馆燕集忆梁彦国仲登二山人作此招之·其二
作者：梁有誉
朝代：明

门巷萧条辙迹回，病馀空愧草玄才。竹林已喜群贤集，萝径还期二仲来。寒日隐山孤磬起，残霞临水暮鸿哀。江边岁晚梅花发，应对幽香数举杯。
山馆秋日陈公载黎惟敬二子过访
作者：梁有誉
朝代：明

高秋岳色翠嶙峋，搔首云天眺望新。词客共题青玉案，浮名空愧白纶巾。即愁魑魅窥人过，况复风烟堕泪频。莫向西风感摇落，浊醪相过任吾真。
岁暮集黎惟仁紫芝山房
作者：梁有誉
朝代：明

云木自萧疏，何惭大隐居。雨残三径菊，尘满一床书。开户鸟声过，移尊竹色虚。沧江复岁晏，谁念病相如。
峡山飞来寺
作者：梁有誉
朝代：明

碧流环黛壑，琪树隐珠宫。佛影诸天近，空香下界同。悬峰吐日月，古壁淡烟虹。开凿元神造，飞栖叹鬼工。云屯山欲坠，潭静水恒空。势倚乾维外，形盘地轴东。觉花常捧露，忍草自含风。宝筏迷川迥，金绳慧景融。八平明净业，七满表慈衷。听法趋鲛女，传经侍海童。日城虚不昧，星劫运无穷。塔涌青冥外，轮浮色界中。人寰三岛近，天路十洲通。鳌岫攒雕拱，莲崖映绮栊。冥搜情讵已，遐览意何雄。仙客餐灵薤，羁人叹转蓬。玉毫如可照，于此脱尘蒙。
崖门吊古三首
作者：梁有誉
朝代：明

杀气空濛下赤霄，胡尘捲地翠华遥。舟胶楚泽谁来问，魂溺湘潭讵可招。泪血岁添崖上藓，灵风暮涌海边潮。独怜岛树犹含恨，不待秋来却尽凋。谁悟当年谶已真，汴杭回首总成尘。愤无勾践三千士，死恨田横五百人。海上乾坤春梦短，崖前风雨客愁新。贞魂若作啼鹃去，葛岭山头哭万巡。炼石衔沙昔日心，千年犹为一沾襟。朔方骏没金瓯缺，沧海龙归玉玺沉。云断野乌翻夕照，雨馀芳树锁秋阴。风光不似西湖景，空使英雄感慨深。
崖门吊古三首·其一
作者：梁有誉
朝代：明

杀气空濛下赤霄，胡尘捲地翠华遥。舟胶楚泽谁来问，魂溺湘潭讵可招。泪血岁添崖上藓，灵风暮涌海边潮。独怜岛树犹含恨，不待秋来却尽凋。
崖门吊古三首·其三
作者：梁有誉
朝代：明

炼石衔沙昔日心，千年犹为一沾襟。朔方骏没金瓯缺，沧海龙归玉玺沉。云断野乌翻夕照，雨馀芳树锁秋阴。风光不似西湖景，空使英雄感慨深。
崖门吊古三首·其二
作者：梁有誉
朝代：明

谁悟当年谶已真，汴杭回首总成尘。愤无勾践三千士，死恨田横五百人。海上乾坤春梦短，崖前风雨客愁新。贞魂若作啼鹃去，葛岭山头哭万巡。
庚戌八月虏变
作者：梁有誉
朝代：明

白草萧萧大野间，单于猎火照秋山。坐令鸣镝侵周甸，不见封泥守汉关。郡邑疮痍嗟正苦，边庭供饷转多艰。九重已命嫖姚将，为报苍生一解颜。胡骑朝驱度黑河，射雕还傍帝城过。四郊此日惭多垒，三辅何时遂息戈。出塞卫青犹荷戟，从戎魏绛漫论和。汉家会见平胡绩，愿听回中横吹歌。
庚戌八月虏变·其一
作者：梁有誉
朝代：明

白草萧萧大野间，单于猎火照秋山。坐令鸣镝侵周甸，不见封泥守汉关。郡邑疮痍嗟正苦，边庭供饷转多艰。九重已命嫖姚将，为报苍生一解颜。
庚戌八月虏变·其二
作者：梁有誉
朝代：明

胡骑朝驱度黑河，射雕还傍帝城过。四郊此日惭多垒，三辅何时遂息戈。出塞卫青犹荷戟，从戎魏绛漫论和。汉家会见平胡绩，愿听回中横吹歌。
张掖门送座主朱公旅榇还归德
作者：梁有誉
朝代：明

丹旐遥驰睢水滨，都门恸哭起行尘。乾坤尚想凌云赋，烽火空伤报国身。季子剑留悲异日，中郎书在与何人。南湖烟水秋应惨，不过西州亦怆神。
归自燕都贻诸弟
作者：梁有誉
朝代：明

束发屏丘壑，吟讽百氏书。饮河期知足，择木不愿馀。中岁出干禄，幸侍承明庐。才非张廷尉，尺简日夕劬。负疴蒙主恩，解组返里闾。是时秋冬交，草木亦扶疏。登堂展言宴，酌醴复烹鱼。奈何三载暌，今喜奉潘舆。短剑尚菅蒯，被褐无完裾。相顾惊终窭，胡乃赋归与。长叹思古人，拙宦宁独予。对圭返袂遁，瓶粟常晏如。贵或轻沙砾，贱或重璠玙。况兹蹇劣质，岂希万石储。物理互荣谢，天运有盈虚。北山足芝术，岁晏聊荷锄。
心远亭探梅得阳字
作者：梁有誉
朝代：明

招携欣过水云乡，祇为寻芳兴倍长。偶傍池中微见影，忽从林里暗闻香。菟园飘处随残雪，汉苑开时带夕阳。羡尔浮丘山畔宅，岁寒千树得徜徉。
怀罗浮吟
作者：梁有誉
朝代：明

长剑欲倚昆仑丘，深杯欲吸沧海流。古人意气徒为尔，今人局促随牺牛。我生胡为苦百忧，三湖卜筑仍淹留。侧身天地箭满眼，令我东望怀罗浮。此山往往精灵聚，朱明耀真通十洲。七十石室二石楼，铁桥虹起陵炎陬。地脉潜连洞庭口，天台下瞰溟澥头。九阳倒挂扶桑折，朱光反射岩峦幽。轩辕才及熊相返，大禹九山封即休。惜哉神圣迹不到，秘诀隐文如可求。忆昨梦游青岧峣，天鸡乱号日生潮。鲸鱼东来触山动，星斗破碎随波漂。羽衣金节排风下，或骑麒麟坐泬寥。白榆历历手可摘，朱凤嗷嗷同见招。自言洞壑长为主，烟霞万古堪逍遥。觉来失却飞云顶，天乐隐隐离丛霄。搔首仙人不可逮，桃水麻源几千载。东池万壑西飞鸟，乾坤莽莽谁相贷。道开室已芜，葛洪井何在。金光石髓不遇人，一望仙山几悲慨。北有恒霍东海岱，嵩华衡巫俱域内。凌风直上倒景台，我欲因之餐沆瀣。
感秋
作者：梁有誉
朝代：明

一望关河夕照孤，商声萧瑟起平芜。汉畿四塞称天府，周室千年纪瑞符。承露金茎凌缥缈，迎风琳观倚虚无。悲歌感慨人何在，莫向时平说霸图。玉露团团凋紫兰，风尘空叹别离难。美人挟瑟岁云暮，客子当歌月正寒。塞北千金求騕袅，越南万里贡琅玕。夔龙勋业还今日，搔首云天愧羽翰。江湖此日复何如，谩向天南赋卜居。京国念归怀陆橘，乡园行乐想潘舆。候虫声起灯花落，社燕巢空木叶疏。一出碧山秋已晚，惭随时哲待公车。碧纹冰簟正宜秋，卧看银河净欲流。鳷鹊观前清露滴，卢龙塞下暮云稠。临风长想苏门啸，多病徒怀杞国忧。诸弟故园应北望，相思知上海边楼。佳节聊登郭隗台，长空澹澹鸟飞来。客衣未授寒砧急，羽檄遥传暮角哀。树色依微临睥睨，云光浮动近蓬莱。可堪多难当摇落，却忆东篱菊又开。蓟北风烟惊壮心，感时应觉二毛侵。功名共羡虞卿璧，世事徒怜季子金。战后关山生暝色，雨馀城阙澹秋阴。即看节候堪杯酒，徙倚聊为越客吟。
感秋·其一
作者：梁有誉
朝代：明

一望关河夕照孤，商声萧瑟起平芜。汉畿四塞称天府，周室千年纪瑞符。承露金茎凌缥缈，迎风琳观倚虚无。悲歌感慨人何在，莫向时平说霸图。
感秋·其三
作者：梁有誉
朝代：明

江湖此日复何如，谩向天南赋卜居。京国念归怀陆橘，乡园行乐想潘舆。候虫声起灯花落，社燕巢空木叶疏。一出碧山秋已晚，惭随时哲待公车。
感秋·其二
作者：梁有誉
朝代：明

玉露团团凋紫兰，风尘空叹别离难。美人挟瑟岁云暮，客子当歌月正寒。塞北千金求騕袅，越南万里贡琅玕。夔龙勋业还今日，搔首云天愧羽翰。
感秋·其五
作者：梁有誉
朝代：明

佳节聊登郭隗台，长空澹澹鸟飞来。客衣未授寒砧急，羽檄遥传暮角哀。树色依微临睥睨，云光浮动近蓬莱。可堪多难当摇落，却忆东篱菊又开。
感秋·其六
作者：梁有誉
朝代：明

蓟北风烟惊壮心，感时应觉二毛侵。功名共羡虞卿璧，世事徒怜季子金。战后关山生暝色，雨馀城阙澹秋阴。即看节候堪杯酒，徙倚聊为越客吟。
感秋·其四
作者：梁有誉
朝代：明

碧纹冰簟正宜秋，卧看银河净欲流。鳷鹊观前清露滴，卢龙塞下暮云稠。临风长想苏门啸，多病徒怀杞国忧。诸弟故园应北望，相思知上海边楼。
扬州悼隋离宫
作者：梁有誉
朝代：明

李花歌罢益凄其，正是迷楼纵乐时。夜月辽魂哀铁骑，春风淮柳拂鸾旗。斗边蛇起妖谁识，帐里雕来事可悲。千载故基何处觅，杜鹃啼上野棠枝。藻井雕甍驻彩霞，锦帆一去已无家。凄凉夜月楼前舞，零落春风仗外花。残烧绕原碑卧草，夕阳依岸柳藏鸦。可怜河水滔滔逝，不识人间有岁华。
扬州悼隋离宫·其一
作者：梁有誉
朝代：明

李花歌罢益凄其，正是迷楼纵乐时。夜月辽魂哀铁骑，春风淮柳拂鸾旗。斗边蛇起妖谁识，帐里雕来事可悲。千载故基何处觅，杜鹃啼上野棠枝。
扬州悼隋离宫·其二
作者：梁有誉
朝代：明

藻井雕甍驻彩霞，锦帆一去已无家。凄凉夜月楼前舞，零落春风仗外花。残烧绕原碑卧草，夕阳依岸柳藏鸦。可怜河水滔滔逝，不识人间有岁华。
文泉为梁少傅作
作者：梁有誉
朝代：明

君家旧住文泉侧，泉水泠泠深莫测。纹蹙三春蘋叶风，波连一道桃花色。天畔为河迹不同，人间到海情无极。望中时见白霓飞，深处恐有骊龙匿。嗟君生来文藻雄，寤寐犹在泉水东。寻源解识先世事，临渊远慕古人风。君不见昆仑四水名神泉，轰雷喷雪翻层颠。珠光璚屑纷纷落，时有仙子来翩跹。又不见玉膏之泉味如酒，沿洄迥是群真有。金阙银宫俯上游，饮时亿万八千寿。乃知天下之水多灵奇，寄语世人何用疑。恶燋犹苦洪涛灌，大壑独有苑风知。溯玄泄秘那能已，万派千流无尽期。君虽梦绕泉水上，吞若沧溟穷荡漾。乘槎上汉路非遥，击楫中流情更壮。我昔沧浪理短蓑，蹩躠风尘今奈何。垂钓何年向泉水，为君且作文泉歌。
无题次唐人韵
作者：梁有誉
朝代：明

欢承恩宠冠椒风，醉倚金屏玉殿东。吟罢却愁鹦鹉听，书成还藉紫鸾通。雾拖蝉鬓匀新绿，花拂鸳裾落腻红。独有罗敷矜艳色，采桑南陌叹飘蓬。未央前殿按歌来，花外轻车殷夕雷。豹尾喜随芸阁度，雁灯深照竹宫回。谏因方朔恢谐得，赋捷枚皋扈从才。一曲霓裳千岁乐，粉香飞作茂陵灰。
无题次唐人韵·其一
作者：梁有誉
朝代：明

欢承恩宠冠椒风，醉倚金屏玉殿东。吟罢却愁鹦鹉听，书成还藉紫鸾通。雾拖蝉鬓匀新绿，花拂鸳裾落腻红。独有罗敷矜艳色，采桑南陌叹飘蓬。
无题次唐人韵·其二
作者：梁有誉
朝代：明

未央前殿按歌来，花外轻车殷夕雷。豹尾喜随芸阁度，雁灯深照竹宫回。谏因方朔恢谐得，赋捷枚皋扈从才。一曲霓裳千岁乐，粉香飞作茂陵灰。
早春同李于鳞王元美华岩上人庵访谢茂秦
作者：梁有誉
朝代：明

偶访高人至，开门松雪残。春光到薝卜，客况寄旃檀。白发风前短，青山江上寒。东归定花发，谁共把杯看。双林喜并过，谢客近如何。散帙山云入，携筇野色多。缁尘凋鹤氅，沧海问鱼蓑。暂此松问酌，春风一放歌。
早春同李于鳞王元美华岩上人庵访谢茂秦·其一
作者：梁有誉
朝代：明

偶访高人至，开门松雪残。春光到薝卜，客况寄旃檀。白发风前短，青山江上寒。东归定花发，谁共把杯看。
早春同李于鳞王元美华岩上人庵访谢茂秦·其二
作者：梁有誉
朝代：明

双林喜并过，谢客近如何。散帙山云入，携筇野色多。缁尘凋鹤氅，沧海问鱼蓑。暂此松问酌，春风一放歌。
春日病起得家书怅然有感
作者：梁有誉
朝代：明

苑柳宫槐生晓烟，起看佳节倍堪怜。天涯尺素经残腊，客里分阴似小年。愁病可堪归雁后，春心空负落花前。西山爽气朝来好，拟把琴尊眺远天。
晚泊小金山禅寺
作者：梁有誉
朝代：明

梵王宝殿郁重重，万叠烟花绕鹫峰。珠树独栖玄圃鹤，瑶坛长起法池龙。绣棂虚映江光入，残碣真看野藓封。直北彤云瞻望迥，江湖何用叹萍踪。
暮春病中述怀
作者：梁有誉
朝代：明

花落长安春事过，侧身天地甲兵多。马卿消渴空成赋，阮籍徉狂独放歌。病起春风吹鬓发，酒醒寒月上关河。凭栏却忆十年事，长啸谁持返日戈。万方云气护蓬莱，春色苍茫紫极开。天阔高台招骏去，风生大漠射雕来。明时病益江湖思，佳节愁深鼓角哀。堪笑腐儒通籍晚，艰危心折请缨才。频年烽火滞天涯，隐几萧条感物华。万里春衣空过雁，千村寒食自飞花。人间谩忆冲星剑，海上虚疑贯月槎。自惜不才成傲吏，一辞神武即烟霞。含香朝退每从容，一眺乾坤极汉封。三辅地形通王气，五陵春色入边烽。西南战檄何时息，吴楚军储此日供。病忆罗浮尘梦里，断云睛挂海门松。
暮春病中述怀·其一
作者：梁有誉
朝代：明

花落长安春事过，侧身天地甲兵多。马卿消渴空成赋，阮籍徉狂独放歌。病起春风吹鬓发，酒醒寒月上关河。凭栏却忆十年事，长啸谁持返日戈。
暮春病中述怀·其三
作者：梁有誉
朝代：明

频年烽火滞天涯，隐几萧条感物华。万里春衣空过雁，千村寒食自飞花。人间谩忆冲星剑，海上虚疑贯月槎。自惜不才成傲吏，一辞神武即烟霞。
暮春病中述怀·其二
作者：梁有誉
朝代：明

万方云气护蓬莱，春色苍茫紫极开。天阔高台招骏去，风生大漠射雕来。明时病益江湖思，佳节愁深鼓角哀。堪笑腐儒通籍晚，艰危心折请缨才。
暮春病中述怀·其四
作者：梁有誉
朝代：明

含香朝退每从容，一眺乾坤极汉封。三辅地形通王气，五陵春色入边烽。西南战檄何时息，吴楚军储此日供。病忆罗浮尘梦里，断云睛挂海门松。
暮秋登镇海楼
作者：梁有誉
朝代：明

丹梯袅袅虚无里，下界遥看紫翠重。星斗暮悬溟海树，烟霞秋断越山钟。杯前风景非秦代，鸿外关河尽汉封。搔首白云应可掇，谁骑黄鹤蹑仙踪。
朝中候旨呈同事诸公
作者：梁有誉
朝代：明

晓望铜龙辟曙辉，曳裾趋候掖垣扉。西山云雾开黄甸，北阙星辰护紫微。地迥遥瞻天仗肃，时平惊说羽书飞。腐儒通籍惭何补，拟献甘泉愿转违。
期友人不至
作者：梁有誉
朝代：明

寂寞蓬蒿者，谁能载酒过。眼看花落尽，蝶梦绕烟萝。月色射西壁，林乌栖不定。窗间人独眠，叶满青苔径。
期友人不至·其一
作者：梁有誉
朝代：明

寂寞蓬蒿者，谁能载酒过。眼看花落尽，蝶梦绕烟萝。
期友人不至·其二
作者：梁有誉
朝代：明

月色射西壁，林乌栖不定。窗间人独眠，叶满青苔径。
杂兴
作者：梁有誉
朝代：明

长安繁盛地，甲第尽王侯。珠履三千客，金铺十二楼。向晚歌钟歇，杨花起暮愁。鸣轘三辅客，挟弹五陵儿。报雠捐性命，徇国感恩私。鹿塞烟尘合，何时斩月支。
杂兴·其一
作者：梁有誉
朝代：明

长安繁盛地，甲第尽王侯。珠履三千客，金铺十二楼。向晚歌钟歇，杨花起暮愁。
杂兴·其二
作者：梁有誉
朝代：明

鸣轘三辅客，挟弹五陵儿。报雠捐性命，徇国感恩私。鹿塞烟尘合，何时斩月支。
杂诗
作者：梁有誉
朝代：明

圆象无停晷，四序迭相循。晔晔春华敷，欻忽委埃尘。候虫善审时，鸣鸟常伺晨。如何建名士，迟暮多苦辛。冲波鲜安舟，岐路恒摧轮。顺风响易远，却行难及人。钟鼎镌峻功，竹帛垂逸民。静操虽殊域，德业终同伦。慷慨感中情，高驾良可遵。我行彼中野，靡靡令心忧。四顾漭无人，但见林与丘。高台多悲风，沧海转洪流。走兽骇丛莽，号鸟求匹俦。顾兹震心魄，欲去将何求。古来贤达人，高视隘九州。若士处大荒，邈然谁能侔。阮生蓬池上，于世若云浮。嗟哉愚蒙者，眷恋区中谋。雍门泣孟尝，牛山悲爽鸠。闇彼代谢理，涖物恒怨尤。黄鹄摩霄举，螣蛇乘雾游。斥鸠尔何陋，枋榆徒啾啾。知自有大小，达观德弥优。
杂诗·其一
作者：梁有誉
朝代：明

圆象无停晷，四序迭相循。晔晔春华敷，欻忽委埃尘。候虫善审时，鸣鸟常伺晨。如何建名士，迟暮多苦辛。冲波鲜安舟，岐路恒摧轮。顺风响易远，却行难及人。钟鼎镌峻功，竹帛垂逸民。静操虽殊域，德业终同伦。慷慨感中情，高驾良可遵。
杂诗·其二
作者：梁有誉
朝代：明

我行彼中野，靡靡令心忧。四顾漭无人，但见林与丘。高台多悲风，沧海转洪流。走兽骇丛莽，号鸟求匹俦。顾兹震心魄，欲去将何求。古来贤达人，高视隘九州。若士处大荒，邈然谁能侔。阮生蓬池上，于世若云浮。嗟哉愚蒙者，眷恋区中谋。雍门泣孟尝，牛山悲爽鸠。闇彼代谢理，涖物恒怨尤。黄鹄摩霄举，螣蛇乘雾游。斥鸠尔何陋，枋榆徒啾啾。知自有大小，达观德弥优。
桐庐道中
作者：梁有誉
朝代：明

日暮烟岚路欲迷，山樱落尽见鼯啼。林藏宿雨诸溪长，峡束长江万木低。野老移家依碧嶂，松门无路访丹梯。漂零却忆当年事，一曲劳歌越水西。
梁思伯雨青楼对月得风字
作者：梁有誉
朝代：明

词客感秋风，登楼望朔鸿。移尊山月上，捲幔海云空。世事狂歌外，交情痛饮中。佳期不易得，况对菊花丛。
梅华堂雅集
作者：梁有誉
朝代：明

蓬扉散帙浑忘暑，竹坞相期迥绝凡。雨过橘阴团曲径，风来桂子落幽岩。泉声入户岚扉润，岫影当窗紫塞衔。潇洒不知归路晚，绕山凉籁起风杉。
欧桢伯贻桂树
作者：梁有誉
朝代：明

岭峤空传八桂林，汝多双干自丹岑。高枝寒拂星榆影，侧叶晴分若水阴。仙客偶从庐岳遇，词人谩向小山寻。何如岁晚幽窗下，金粟香飘对苦吟。
汉宫词
作者：梁有誉
朝代：明

云匝蓬莱迎玉辇，星连阁道闪朱旗。仙娥引烛祈年夜，内使催词礼斗时。赤雁新传三殿曲，青鸾多集万年枝。蕊宫别有欢娱处，春色人间总未知。
江上望五老峰
作者：梁有誉
朝代：明

停舻傍曲渚，试望匡庐岑。霞生七岭秀，日落三湖阴。苍岛龙朝出，青崖猿夜吟。攀萝不可即，结桂愁余心。
江上望匡庐
作者：梁有誉
朝代：明

闻道匡君宅，神踪不记年。先春灵草长，入夜圣灯燃。漫忆千株杏，空馀五色烟。终然脱尘网，来诵绿苔篇。
济上太白楼作
作者：梁有誉
朝代：明

天寒霜雪繁，日没城上楼。楼中谪仙人，玉立横清秋。金龟换美酒，醉脱鹔鹴裘。玩弄青玉麈，长揖谢王侯。我来千载后，万壑风飕飕。闻昔有丹凤，不与凡鸟俦。朝食玉山禾，夕宿昆崙丘。衔图将献谁，鸣声锵琳球。始知空田雀，饮啄徒啁啾。营营嗤青蝇，楚楚叹蜉蝣。请看黄河水，滔滔万古流。
清源山房为晋江石申卿
作者：梁有誉
朝代：明

洞壑肃阴阴，幽居讵可寻。松筠阅世古，鸡犬隔云深。尘满床头易，风鸣壁上琴。知为苍生出，那能甘陆沉。高人卜筑处，山水寂无喧。散帙夜焚蒳，带经时灌园。窗中列岩岫，原上种兰荪。眷此多幽旷，空怜微尚存。山气日氤氲，冥心谢世氛。新成子虚赋，閒著太玄文。松静鹤归晚，山空鸾啸闻。超然不可企，遥睇东山云。雅志在林壑，高斋常晏如。看凫羞汜汜，梦蝶觉蘧蘧。洞有大罗客，山藏小酉书。凭君话风景，何似上皇馀。
清源山房为晋江石申卿·其一
作者：梁有誉
朝代：明

洞壑肃阴阴，幽居讵可寻。松筠阅世古，鸡犬隔云深。尘满床头易，风鸣壁上琴。知为苍生出，那能甘陆沉。
清源山房为晋江石申卿·其三
作者：梁有誉
朝代：明

山气日氤氲，冥心谢世氛。新成子虚赋，閒著太玄文。松静鹤归晚，山空鸾啸闻。超然不可企，遥睇东山云。
清源山房为晋江石申卿·其二
作者：梁有誉
朝代：明

高人卜筑处，山水寂无喧。散帙夜焚蒳，带经时灌园。窗中列岩岫，原上种兰荪。眷此多幽旷，空怜微尚存。
清源山房为晋江石申卿·其四
作者：梁有誉
朝代：明

雅志在林壑，高斋常晏如。看凫羞汜汜，梦蝶觉蘧蘧。洞有大罗客，山藏小酉书。凭君话风景，何似上皇馀。
游白云寺
作者：梁有誉
朝代：明

崇岫控越徼，巍镇峙郊甸。崒嵂亿劫馀，迢递百里见。疏岭何岑峭，阳林郁蓊茜。峻拟玄天平，俯阚海日炫。化城依层颠，拂策陟遥岘。逢槎旧术迷，遭石新磴转。始至岚阴豁，暂息崖光显。露翳若木茎，风堕昙花片。鸟啼谷互答，竹亚露犹泫。冲襟挹恬寂，素想协游衍。静惟迦叶智，默溯龙树辨。十喻总归空，六尘原不眩。清朝意蕊凋，缟夜心莲现。岁月纷递驰，栋宇几迁变。鹤往台草荒，龙去井泉浅。刻桷鼯鼠啼，雕梁蛛网罥。感物置安排，看云悟舒捲。结桂绪方遥，攀萝情莫展。景协赏为美，虑澹机自遣。愿总尘外辔，谢此区中恋。
游罗浮阻风大唐田舍
作者：梁有誉
朝代：明

曾闻汉鲍靓，海上阻秋风。我亦罗浮去，飘飘烟雨中。鱼龙舟子惧，鸡黍野人同。暂憩茅檐下，沧洲兴不穷。海色莽空阔，江村何寂寥。田家具灯火，野客候风潮。漫傍丹枫宿，应期黄鹤招。如逢葛仙令，知我狎渔樵。
游罗浮阻风大唐田舍·其一
作者：梁有誉
朝代：明

曾闻汉鲍靓，海上阻秋风。我亦罗浮去，飘飘烟雨中。鱼龙舟子惧，鸡黍野人同。暂憩茅檐下，沧洲兴不穷。
游罗浮阻风大唐田舍·其二
作者：梁有誉
朝代：明

海色莽空阔，江村何寂寥。田家具灯火，野客候风潮。漫傍丹枫宿，应期黄鹤招。如逢葛仙令，知我狎渔樵。
湖口夜泊闻雁
作者：梁有誉
朝代：明

北风夜泊芦花渚，篷底青灯雁啼雨。水宿云翻路几千，更阑月落知何处。风尘澒洞谁非客，怜汝南飞霜霰隔。哀鸣却似畏缯缴，塌翅胡能传尺帛。岭树重重是故乡，故园诸弟日相望。寒宵听汝应欹枕，两地相思魂梦长。
燕京侠客吟
作者：梁有誉
朝代：明

翩翩侠客出燕京，长筵广宴罗簪缨。艳姬呈赵舞，少女擅秦声。庭前万树莺花明，眼看世事鸿毛轻。百遍飞觞欢未足，半酣更进伊凉曲。嫣然一转开心颜，却啸草玄谩幽独。杨花乱扑鹔鹴裘，谁能不饮空自愁。醉来拔剑起自舞，天边斫断黄河流。不肯敛衽事七贵，不学低眉谒五侯。向天长啸振林木，俯仰今古皆浮沤。万金筑成走马埒，尽道繁华人共悦。昨日车骑游如龙，今朝桃李飞成雪。桃李飞飞黄鸟哀，酌酒且上燕昭台。忆昔燕昭下士日，高谈霸略吞九垓。郭隗当师位，乐毅抱奇来。黄金销歇威棱失，千载雄图安在哉。又闻邹衍生，挟策事豪举。娇首聊将玉律吹，茫茫寒谷生禾黍。莫言造物不可期，人力回旋有如许。今人古人不相待，行乐莫使朱颜改。志何苦而隐南山，愤何深而蹈东海。有霞不堪餐，有芝不堪采。侠客豪来还自吟，长风日暮吹兰茝。
燕京感怀
作者：梁有誉
朝代：明

周室剪基横地轴，汉家开业扼河源。梯航万国龙图壮，礼乐千年凤扆尊。白玉殿中芝正茂，黄金台下草初繁。周南未用嗟留滞，故国风烟欲怆魂。东风旭日转觚棱，极目神州紫翠升。北海波涛三岛近，西山楼阁五云凝。牙璋铁戟迷秦垒，玉勒金羁出汉陵。督汉广阳俱莫问，暮天回首壮怀兴。山翠成围连积石，河流如带接崆峒。北巡终协成龙瑞，南幸曾看饮马功。彩仗参差垂象外，烟花缭绕画图中。独怜旅食真何补，帝苑风光自郁葱。尘塞戈铤血未乾，龙庭烽火报长安。拟擒可汗先开幕，欲拜嫖姚更筑坛。青海月明胡马动，黄榆风急皂雕寒。材官羽骑多如雨，夜夜旄头倚剑看。跃马却怜当日事，闻鸡忽忆十年时。思亲梦逐看花剧，去国情添折柳悲。天远更为招隐赋，路危空咏卜居辞。上林春色应无恨，谁遣江湖忆钓丝。
燕京感怀·其一
作者：梁有誉
朝代：明

周室剪基横地轴，汉家开业扼河源。梯航万国龙图壮，礼乐千年凤扆尊。白玉殿中芝正茂，黄金台下草初繁。周南未用嗟留滞，故国风烟欲怆魂。
燕京感怀·其三
作者：梁有誉
朝代：明

山翠成围连积石，河流如带接崆峒。北巡终协成龙瑞，南幸曾看饮马功。彩仗参差垂象外，烟花缭绕画图中。独怜旅食真何补，帝苑风光自郁葱。
燕京感怀·其二
作者：梁有誉
朝代：明

东风旭日转觚棱，极目神州紫翠升。北海波涛三岛近，西山楼阁五云凝。牙璋铁戟迷秦垒，玉勒金羁出汉陵。督汉广阳俱莫问，暮天回首壮怀兴。
燕京感怀·其五
作者：梁有誉
朝代：明

跃马却怜当日事，闻鸡忽忆十年时。思亲梦逐看花剧，去国情添折柳悲。天远更为招隐赋，路危空咏卜居辞。上林春色应无恨，谁遣江湖忆钓丝。
燕京感怀·其四
作者：梁有誉
朝代：明

尘塞戈铤血未乾，龙庭烽火报长安。拟擒可汗先开幕，欲拜嫖姚更筑坛。青海月明胡马动，黄榆风急皂雕寒。材官羽骑多如雨，夜夜旄头倚剑看。
王元美席上赋得怀罗浮得馀字
作者：梁有誉
朝代：明

缥缈丹梯万仞馀，风尘回首列仙居。石楼积翠临沧海，铁柱飞泉落紫虚。鸾鹤凌霞时自度，松苓满地日堪锄。何当归访葛洪去，四百峰头好结庐。
瑶石山房夜话
作者：梁有誉
朝代：明

窗外鸟啼黄叶堕，井边虫响绿芜寒。石床云满无人扫，山笥书成只独看。伏枥漫惭千里志，巢林犹羡一枝安。空将瑶草伤迟暮，江海冥冥叹羽翰。竹坞萧条夜漏迟，更堪剪烛话幽期。叶声四起催山雨，涧溜斜分到石池。松菊喜逢三径日，风尘忆共五陵时。凭阑莫奏招商曲，零落芙蓉越水湄。
瑶石山房夜话·其一
作者：梁有誉
朝代：明

窗外鸟啼黄叶堕，井边虫响绿芜寒。石床云满无人扫，山笥书成只独看。伏枥漫惭千里志，巢林犹羡一枝安。空将瑶草伤迟暮，江海冥冥叹羽翰。
瑶石山房夜话·其二
作者：梁有誉
朝代：明

竹坞萧条夜漏迟，更堪剪烛话幽期。叶声四起催山雨，涧溜斜分到石池。松菊喜逢三径日，风尘忆共五陵时。凭阑莫奏招商曲，零落芙蓉越水湄。
瓜步眺望
作者：梁有誉
朝代：明

残虹惨淡已黄昏，江上烟波独怆魂。京口树浓藏雨气，海门风急长潮痕。西来暮色连三楚，北望浮云隔九阍。正值旗亭须买醉，忧时怀土不堪论。
病中于鳞子与子相元美过访得寒字
作者：梁有誉
朝代：明

青尊病里罄交欢，况复风尘旅思宽。天地祇怜词客在，莺花懒逐世人看。边关鼓角春声惨，宫阙星河夜色寒。牢落他年垂钓者，白云犹自忆琅玕。
登城上楼
作者：梁有誉
朝代：明

木落城头风怒号，百年形胜自周遭。碧窗日晓沧溟阔，画栱云开象纬高。目断层霄无雁字，梦淹南国有渔舠。登临一笑成今昔，弹剑酣歌愧尔曹。
登湖口诸山
作者：梁有誉
朝代：明

湖山回合处，吟眺旅怀清。偶会高深趣，因知鱼鸟情。江帆随雁过，岛树入云平。明发自兹去，看山又几程。
登白云山顶
作者：梁有誉
朝代：明

报导春光出郭残，谩携樽酒上层峦。涧泉杂雨鸣山阁，空翠因风湿客冠。阴壑冥冥宵见日，长松落落夏生寒。谁知一别含香署，遮莫青峰独耐看。石梁天畔驾晴霓，况复风光且杖藜。春蔼树迷秦岭北，夕阳山满汉台西。数龛荒藓诸僧散，一径飞花独鸟啼。莫向尘寰嗟白发，好从灵峤问丹梯。野客寻幽春暮来，悬崖曲磴断氛埃。天横五岭空青出，日射重溟素练开。阴井尚闻龙化去，古坛不见鹤飞回。浮云满目殊无定，莫厌登临数举杯。
登白云山顶·其一
作者：梁有誉
朝代：明

报导春光出郭残，谩携樽酒上层峦。涧泉杂雨鸣山阁，空翠因风湿客冠。阴壑冥冥宵见日，长松落落夏生寒。谁知一别含香署，遮莫青峰独耐看。
登白云山顶·其三
作者：梁有誉
朝代：明

野客寻幽春暮来，悬崖曲磴断氛埃。天横五岭空青出，日射重溟素练开。阴井尚闻龙化去，古坛不见鹤飞回。浮云满目殊无定，莫厌登临数举杯。
登白云山顶·其二
作者：梁有誉
朝代：明

石梁天畔驾晴霓，况复风光且杖藜。春蔼树迷秦岭北，夕阳山满汉台西。数龛荒藓诸僧散，一径飞花独鸟啼。莫向尘寰嗟白发，好从灵峤问丹梯。
登除州城楼北望
作者：梁有誉
朝代：明

朔风吹游子，寒城倏以眺。乘高势嵚崟，独客情窈窱。皇州在何处，双阙峙天表。中原割霜雪，星日荡昏晓。云气莽空阔，一览齐鲁小。败壁剥枯藓，土壕聚寒鸟。北有古战场，落日行人少。迹岂陈项馀，斗想晋宋藐。王霸代沦踊，今古谁能了。浊世事豪举，毂击咽争扰。嗤彼猰㺄子，原泽徒刘剿。西北风尘昏，闪闪飞白旐。万金购谋士，千金购騕袅。丈夫立功勋，无使殷忧绕。
登黎氏山楼
作者：梁有誉
朝代：明

楼前山气日氛氲，偶为看山一访君。下榻微风吹石壁，当歌明月出江云。断鸿远向沙头落，孤磬低从树杪闻。祇道避喧非避世，他时休勒稚圭文。苔径云泉松十寻，风回众壑自龙吟。谢家群从多诗兴，苏岭高人发笑音。树色夹城春雨暗，江光吞壁夕阳沉。生涯卒岁浑疏豁，望逐金茎使不禁。翠微丹壑倚疏楹，散帙焚香岂世情。吟罢独看河岳色，客来同听桂松声。三春帘捲城云入，半夜窗临海日明。拟把钓竿终远去，即凭高阁瞰东瀛。
登黎氏山楼·其一
作者：梁有誉
朝代：明

楼前山气日氛氲，偶为看山一访君。下榻微风吹石壁，当歌明月出江云。断鸿远向沙头落，孤磬低从树杪闻。祇道避喧非避世，他时休勒稚圭文。
登黎氏山楼·其三
作者：梁有誉
朝代：明

翠微丹壑倚疏楹，散帙焚香岂世情。吟罢独看河岳色，客来同听桂松声。三春帘捲城云入，半夜窗临海日明。拟把钓竿终远去，即凭高阁瞰东瀛。
登黎氏山楼·其二
作者：梁有誉
朝代：明

苔径云泉松十寻，风回众壑自龙吟。谢家群从多诗兴，苏岭高人发笑音。树色夹城春雨暗，江光吞壁夕阳沉。生涯卒岁浑疏豁，望逐金茎使不禁。
盘江驿阻雨寄门人汪维
作者：梁有誉
朝代：明

天连益部长多雨，路出盘江况毒淫。春早蛰龙烝赤水，夜深山鬼啸青林。已怜道远妻孥累，更恐年衰瘴疠侵。吹笛袁生今何在，怀予应和武溪吟。
石申卿挽词
作者：梁有誉
朝代：明

一辞京国去，策蹇意如何。献璧泪还在，沉珠恨不磨。旅魂随露草，生计尽烟萝。嗟尔清源下，秋风山鬼歌。万化终有尽，如君独可伤。途穷人共惜，命促志空长。白鹤归何岁，青蝇吊异乡。愁魂招不得，几欲问巫阳。郁郁青霞志，冥冥玄壤悲。聚萤生独苦，梦蝶去何之。山雪开尊夜，江波共棹时。山阳邻笛赋，千载动愁思。
石申卿挽词·其一
作者：梁有誉
朝代：明

一辞京国去，策蹇意如何。献璧泪还在，沉珠恨不磨。旅魂随露草，生计尽烟萝。嗟尔清源下，秋风山鬼歌。
石申卿挽词·其三
作者：梁有誉
朝代：明

郁郁青霞志，冥冥玄壤悲。聚萤生独苦，梦蝶去何之。山雪开尊夜，江波共棹时。山阳邻笛赋，千载动愁思。
石申卿挽词·其二
作者：梁有誉
朝代：明

万化终有尽，如君独可伤。途穷人共惜，命促志空长。白鹤归何岁，青蝇吊异乡。愁魂招不得，几欲问巫阳。
秋去和同年胡伯贤
作者：梁有誉
朝代：明

河汉迢迢天宇开，静闻灵籁起高台。千峰凉雨窗前急，万壑惊涛树杪来。燕塞乍飘清角断，汉宫时动暮砧哀。思乡越客情偏切，中夜披衣听几回。
秋堂夜集听雨
作者：梁有誉
朝代：明

岸帻坐清夜，冥冥山雨过。微凉生密竹，急响乱衰荷。即事易成感，会心宁在多。不须怜肮脏，客醉且狂歌。山雨晚仍急，虚堂秉烛看。星河秋影断，岩壑夜声寒。粉署终何补，金尊幸不乾。西风悴百卉，谁与采幽兰。息心聊掩径，池竹澹孤清。药裹逢秋减，诗篇惬夜评。倚楼寒雁过，烧烛候虫鸣。幽意惟君会，烟霞莫负盟。
秋堂夜集听雨·其一
作者：梁有誉
朝代：明

岸帻坐清夜，冥冥山雨过。微凉生密竹，急响乱衰荷。即事易成感，会心宁在多。不须怜肮脏，客醉且狂歌。
秋堂夜集听雨·其三
作者：梁有誉
朝代：明

息心聊掩径，池竹澹孤清。药裹逢秋减，诗篇惬夜评。倚楼寒雁过，烧烛候虫鸣。幽意惟君会，烟霞莫负盟。
秋堂夜集听雨·其二
作者：梁有誉
朝代：明

山雨晚仍急，虚堂秉烛看。星河秋影断，岩壑夜声寒。粉署终何补，金尊幸不乾。西风悴百卉，谁与采幽兰。
秋夜
作者：梁有誉
朝代：明

瑟瑟西风吹众芳，多情宋玉自悲伤。谁家笛弄千山月，半夜乌啼万树霜。岂有勋名思汗竹，敢将词赋拟长杨。凭阑一笑秋将晚，白石清泉兴不忘。
秋夜与谢山人茂秦
作者：梁有誉
朝代：明

永夜风林怒未平，不眠乌鹊自多惊。清霜满树禁钟断，缺月低空邻杵鸣。燕赵浪游今日意，乾坤长笑古人情。黄尘郁郁俱无赖，拟共渔樵过此生。
秋夜山楼对月与黎惟敬梁思伯诸君同赋
作者：梁有誉
朝代：明

月上江城夜，人悲故国秋。关山宁改色，今古自生愁。玉露萧萧下，金波澹澹流。霜钟飘大壑，风笛倚高楼。栖鹊还无定，宾鸿各自求。诗题桐叶晚，杯就桂华秋。兵气缠中土，仙期阻十洲。暂为鸲鹆舞，莫问鹔鹴裘。词赋谁青简，勋名易白头。物情空卤莽，朋好且绸缪。顾兔终虚捣，蟾蜍亦浪游。因风讯灵魄，兹夕可淹留。
秋夜雨中过黎氏山房
作者：梁有誉
朝代：明

偃蹇复何为，把经倚庭树。忽惊山鸟喧，登楼看秋雨。如何落尘网，岁岁感秋风。偶共息心侣，徘徊一壑中。竹径通松坞，幽人自往还。焚香寂无语，落叶满空山。荐萧嘉树林，霜来还结果。每避山猿窥，时向窗前堕。忽忆还家时，俯仰空成昨。有酒当共持，黄华开且落。云端发清磬，松里耿疏灯。欲识心中事，还应出世僧。步屧越台上，诛茆越台下。越王复何在，松风自潇洒。浪游不得意，岂似罗浮好。君乎能相从，荷锄种朱草。风枝翻夜鹊，露井响秋虫。安知灌园者，不与汉阴同。瑶琴不复理，空馀山水情。弃置石床上，风来时一鸣。
秋夜雨中过黎氏山房·其一
作者：梁有誉
朝代：明

偃蹇复何为，把经倚庭树。忽惊山鸟喧，登楼看秋雨。
秋夜雨中过黎氏山房·其七
作者：梁有誉
朝代：明

步屧越台上，诛茆越台下。越王复何在，松风自潇洒。
秋夜雨中过黎氏山房·其三
作者：梁有誉
朝代：明

竹径通松坞，幽人自往还。焚香寂无语，落叶满空山。
秋夜雨中过黎氏山房·其九
作者：梁有誉
朝代：明

风枝翻夜鹊，露井响秋虫。安知灌园者，不与汉阴同。
秋夜雨中过黎氏山房·其二
作者：梁有誉
朝代：明

如何落尘网，岁岁感秋风。偶共息心侣，徘徊一壑中。
秋夜雨中过黎氏山房·其五
作者：梁有誉
朝代：明

忽忆还家时，俯仰空成昨。有酒当共持，黄华开且落。
秋夜雨中过黎氏山房·其八
作者：梁有誉
朝代：明

浪游不得意，岂似罗浮好。君乎能相从，荷锄种朱草。
秋夜雨中过黎氏山房·其六
作者：梁有誉
朝代：明

云端发清磬，松里耿疏灯。欲识心中事，还应出世僧。
秋夜雨中过黎氏山房·其十
作者：梁有誉
朝代：明

瑶琴不复理，空馀山水情。弃置石床上，风来时一鸣。
秋夜雨中过黎氏山房·其四
作者：梁有誉
朝代：明

荐萧嘉树林，霜来还结果。每避山猿窥，时向窗前堕。
秋怀
作者：梁有誉
朝代：明

玉露泫庭柯，秋思悠哉纷。轻条戢柔风，密荫垂层云。蟋蟀鸣前除，鸿雁自成群。悼往忧无端，感来绪难分。繁词将焉陈，新知讵相闻。手结芙蓉佩，伫立清江濆。欲奏清商调，长空零泰氛。空庭木叶下，薤簟新凉归。纤絺屏秋笥，纶缟授寒衣。火流桂将歇，霜至蕙已微。信矣感物化，愿言捐尘机。流尘生绮疏，怀疴卧虚帷。引睇碧云尽，揽兹明月辉。赏心非徒然，悠悠寄金徽。夕霁凉气发，曲房蔼馀清。金风被兰茝，白露浩已盈。密林谢阳彩，丛薄陨芳荣。迅商无缓调，征鸿怀苦声。物候既易感，神理固难名。汉阴甘灌园，鹿门事躬耕。金张逐丹毂，王贡彯华缨。由来事不同，各以性自营。伊予秉微尚，恬旷谐夙情。柱下明守雌，漆园持达生。缅怀昔人训，烦嚣祇自惊。
秋怀·其一
作者：梁有誉
朝代：明

玉露泫庭柯，秋思悠哉纷。轻条戢柔风，密荫垂层云。蟋蟀鸣前除，鸿雁自成群。悼往忧无端，感来绪难分。繁词将焉陈，新知讵相闻。手结芙蓉佩，伫立清江濆。欲奏清商调，长空零泰氛。
秋怀·其三
作者：梁有誉
朝代：明

夕霁凉气发，曲房蔼馀清。金风被兰茝，白露浩已盈。密林谢阳彩，丛薄陨芳荣。迅商无缓调，征鸿怀苦声。物候既易感，神理固难名。汉阴甘灌园，鹿门事躬耕。金张逐丹毂，王贡彯华缨。由来事不同，各以性自营。伊予秉微尚，恬旷谐夙情。柱下明守雌，漆园持达生。缅怀昔人训，烦嚣祇自惊。
秋怀·其二
作者：梁有誉
朝代：明

空庭木叶下，薤簟新凉归。纤絺屏秋笥，纶缟授寒衣。火流桂将歇，霜至蕙已微。信矣感物化，愿言捐尘机。流尘生绮疏，怀疴卧虚帷。引睇碧云尽，揽兹明月辉。赏心非徒然，悠悠寄金徽。
秋日游山时约同游者不至
作者：梁有誉
朝代：明

白社期空阻，青山我独寻。看云因出谷，听鸟谩披林。索莫知秋意，清幽得道心。忘机信所适，松下且长吟。
秋日游蒲涧赠丁戊山人
作者：梁有誉
朝代：明

紫岩曲曲隐晴天，万壑凉生珠箔前。访古时扳偃蹇树，谈虚独饮清泠泉。迹缘遁世寻三秀，心为逃名得四禅。一自白鸾飞去后，到来应是几千年。涧道秋生松桂风，泉声飞下绿云中。何时天外招黄鹄，此日岩前看白虹。露湿野坛丹井合，苔昏荒径菊湖空。兴来负笈归何处，五岳迢遥路不穷。
秋日游蒲涧赠丁戊山人·其一
作者：梁有誉
朝代：明

紫岩曲曲隐晴天，万壑凉生珠箔前。访古时扳偃蹇树，谈虚独饮清泠泉。迹缘遁世寻三秀，心为逃名得四禅。一自白鸾飞去后，到来应是几千年。
秋日游蒲涧赠丁戊山人·其二
作者：梁有誉
朝代：明

涧道秋生松桂风，泉声飞下绿云中。何时天外招黄鹄，此日岩前看白虹。露湿野坛丹井合，苔昏荒径菊湖空。兴来负笈归何处，五岳迢遥路不穷。
秋日谒陵眺望
作者：梁有誉
朝代：明

清秋霜露肃祠官，帝里山川此郁盘。上谷风尘通大漠，居庸紫翠落层峦。七陵松掩金铺暝，万壑钟流玉殿寒。香雾濛濛候灵跸，星辰还仰太微看。辇道松楸玉露晞，鬼神肃穆俨旌旗。鼎湖寂寂龙时下，银海冥冥雁不飞。中国地形当塞险，单于秋色入关微。千年陵殿雄燕峤，九庙精灵护汉畿。
秋日谒陵眺望·其一
作者：梁有誉
朝代：明

清秋霜露肃祠官，帝里山川此郁盘。上谷风尘通大漠，居庸紫翠落层峦。七陵松掩金铺暝，万壑钟流玉殿寒。香雾濛濛候灵跸，星辰还仰太微看。
秋日谒陵眺望·其二
作者：梁有誉
朝代：明

辇道松楸玉露晞，鬼神肃穆俨旌旗。鼎湖寂寂龙时下，银海冥冥雁不飞。中国地形当塞险，单于秋色入关微。千年陵殿雄燕峤，九庙精灵护汉畿。
秋日越台登眺
作者：梁有誉
朝代：明

越台枕郊郭，吟眺喜逢秋。山向庾关断，江从郁水流。菊湖荒藓没，花坞夕阳愁。极目鸿图外，苍苍云树浮。南国新秋至，凭高忆所欢。欲裁芳杜曲，遥寄碧云端。落木城边暮，孤鸿天际看。危岑一以眺，沧海正漫漫。
秋日越台登眺·其一
作者：梁有誉
朝代：明

越台枕郊郭，吟眺喜逢秋。山向庾关断，江从郁水流。菊湖荒藓没，花坞夕阳愁。极目鸿图外，苍苍云树浮。
秋日越台登眺·其二
作者：梁有誉
朝代：明

南国新秋至，凭高忆所欢。欲裁芳杜曲，遥寄碧云端。落木城边暮，孤鸿天际看。危岑一以眺，沧海正漫漫。
秋月
作者：梁有誉
朝代：明

谁言千里外，光景每相从。且看一轮内，山河自几重。透林惊曙逼，铺砌讶霜浓。蕊阙春风好，仙槎何处逢。
秋风行送同年柯正之之任留都
作者：梁有誉
朝代：明

秋风袅袅起燕城，千树万树凉蝉鸣。山川萧瑟雁南度，客子当歌空复情。更闻鹿塞驰胡兵，旄头未落太白明。羽书夜入蒲萄观，铁骑朝屯细柳营。对此感慨那能平，况复客里送君行。怜君素负出群材，一尊岐路重徘徊。空山落日意自远，拔剑驱车何壮哉。金陵楼阁倚天开，到时知眺凤凰台。莫忘蓟北烟尘日，中夜遥应望上台。
答皇甫稽勋子循
作者：梁有誉
朝代：明

飞云传丽藻，披雾协深情。宦觉潘郎拙，人怜谢客名。折麻今日意，汗竹几时成。对此芳春色，无嗟白发生。
粤洲草堂泛舟得明字
作者：梁有誉
朝代：明

荡漾金塘霁色明，蓼花风起木兰轻。共悬霄汉乘槎兴，忽动江湖击楫情。载酒客来凫雁起，采芳人去芰荷平。就中更有悠然思，满壑寒林作水声。
结客少年场
作者：梁有誉
朝代：明

宛洛富奇节，荆魏重才雄。玉轴千金剑，锦勒五花骢。朝驰下蔡北，夕过上兰东。朱家曾见待，剧孟暗相通。能使石饮羽，还惊日贯虹。身徇一朝诺，心期万里功。交河冰雪合，天山烽火红。骨都躏绝漠，谷蠡入云中。结交思报国，挥袂远从戎。旌拂星芒落，营开月晕空。廓氛澄瀚海，摧枯捲朔风。日出事擒敌，归来还射熊。勇冠嫖姚幕，勋将定远同。欣当汉道盛，行令胡运穷。共就长安邸，待拜未央宫。
舟次胥江怅然有恍别之作
作者：梁有誉
朝代：明

鸣榔晓涨后，挂席水云乡。树绕江流曲，天随客路长。怀铅惭适洛，挟策异游梁。怪尔南来雁，翩翩故作行。
虞卿
作者：梁有誉
朝代：明

列国乱无象，说客竞驰轶。虞卿信豪举，蹑蹻售奇术。藉藉入赵来，英风孰能匹。高谈析世纷，众辨欻如窒。见齐功莫当，搆秦虑何密。始获双璧酬，终居一城逸。谁悟论纵智，讵悔归梁失。节高弃相年，书著穷愁日。嗟哉浊世士，徇时树名实。荣臻朝享鼎，机伏暮涂锧。何如舍之去，名成功亦毕。寄谢后世人，鉴观存简帙。
虹涧采蒲歌
作者：梁有誉
朝代：明

一径入松筠，千秋馀洞壑。云气相萦环，山光自回薄。岩前泉水涓涓流，石上松子纷纷落。就中幽景何最奇，百丈银虹下寥廓。银虹洒落散明玑，菖蒲九节当春肥。灵根奇卉不易得，吾闻仙客持疗肌。忆昔安期生，餐蒲得道凌空飞。至今玉舄遗山下，往往神光横翠微。我本山中人，石壁为窗云作扉。一望仙风几延伫，摘蒲饮涧披云霏。行寻仙子上升处，满地落花扫不去。涧道阴阴山鸟啼，恍惚似听山灵语。山灵啸我非仙才，安期去后谁复来。王烈洞章叹不识，空馀石髓生尘埃。手把菖蒲花，长啸拂衣起。蓬莱一谪今几秋，世人视我寻常耳。我昔骖鸾游太清，金阙琼宫相对起。玉女授我东方桃，金童食我韩众李。五芝三秀尚不论，况复菖蒲那足比。此日餐蒲忆太清，服食何年羽翼成。会须共约安期子，雾盖霓裳朝玉京。菖蒲正堪食，采蒲还叹息。仰招黄鹤鹤不来，万壑寒岚生暝色。蓬莱咫尺不须愁，玉禾朱草当亲植。君不见安期生，东海初来人不识。
西园雅集为赵王作
作者：梁有誉
朝代：明

魏氏富文雅，邺宫常宴游。贤王开邸第，异代继风流。地即三台旧，人疑七子俦。彯缨俯漳水，散帙对嵩丘。珍木环书阁，仙禽去画楼。开尊明月夜，授简白云秋。景物寰中胜，烟雾象外幽。竹园空赞述，桂树谩淹留。奕叶屏藩重，宗支礼数优。清时多赋诵，况乃集应刘。
观音阁望海上诸山得城字
作者：梁有誉
朝代：明

绀阁几临眺，翛然出世情。僧无说莲偈，客有听松声。海阔众山小，天空万籁鸣。沃焦何缥渺，员峤自峥嵘。树入穷荒尽，峰衔元气平。暝烟沉大野，寒磬落孤城。下界悲尘劫，空门悟此生。青尊聊一醉，何必问蓬瀛。
谒张丞相祠
作者：梁有誉
朝代：明

开元治平日，英贤恣游衍。夫君匡屯器，忧国持先见。讵惭伊吕科，实冠东南彦。朝直承明庐，夕下金华殿。楚臣伤江枫，汉女悲团扇。而君复何为，含情赋海燕。玉泉一以闭，微微市朝变。欃枪亘中天，长蛇衄畿甸。金根入蜀年，空馀泪如霰。我本慷慨士，怀古岁方晏。野烟幂历起，祠树何葱茜。搴杜寄芳情，掇蘋羞野荐。高芬谁复嗣，旧叶遥奔箭。唯留千载名，来哲同兴羡。
谒梧窗先生祠
作者：梁有誉
朝代：明

庙宇崇前哲，仪刑肃后来。凄清瑶瑟在，想像绛帷开。海岳标芳躅，云霞焕绮才。惟怜荐蘋意，怀仰独悠哉。
豫章遇时睿夫行人时奉使兹地
作者：梁有誉
朝代：明

岐路苍茫惊把袂，问余何事楚天来。倦游客似相如病，奉使人疑博望才。海内风烟虚倚剑，江中秋色独登台。沧洲后夜瞻银汉，缥缈仙槎北斗回。
赋得临池柳
作者：梁有誉
朝代：明

拂岸青阴合，萦堤翠色稠。声从笛里听，影傍镜中浮。水与柔情漾，波将舞态留。腰肢怜楚细，眉黛学孙愁。濯濯恒笼雾，依依讵奈秋。堪怜张绪去，谁复拟风流。
越江曲
作者：梁有誉
朝代：明

柳丝长系木兰船，别浦风光莫浪传。贴水新荷空荡漾，露珠终日不成圆。横塘风起送新凉，蒲叶拍波江水长。莫道春归花落尽，中流还有杜蘅香。新裁白苧惜娇娆，向晚相将度画桥。碧水溶溶山宛宛，年华多在此中消。
越江曲·其一
作者：梁有誉
朝代：明

柳丝长系木兰船，别浦风光莫浪传。贴水新荷空荡漾，露珠终日不成圆。
越江曲·其三
作者：梁有誉
朝代：明

新裁白苧惜娇娆，向晚相将度画桥。碧水溶溶山宛宛，年华多在此中消。
越江曲·其二
作者：梁有誉
朝代：明

横塘风起送新凉，蒲叶拍波江水长。莫道春归花落尽，中流还有杜蘅香。
过清远江口
作者：梁有誉
朝代：明

断霭迷青嶂，寒湍滚白沙。地荒空置戍，城古尚栖鸦。今昔殊瞻眺，江山感岁华。壮游良可赋，击楫思无涯。
过金溪石观望绝顶
作者：梁有誉
朝代：明

江瞰龙宫迥，藤悬鸟道赊。苍崖秘玉液，丹壁走金蛇。去似寻源客，人疑上汉槎。还瞻九霄上，应有五云车。
送业师泰泉先生赴任留都
作者：梁有誉
朝代：明

曳玉趋鹓署，鸣珂入凤城。云随珠履集，花傍彩衣明。学海摛文教，词园振雅声。还瞻承睿渥，六宇仰升平。画鹢移江澨，文虹贯斗躔。青宫思羽翼，黄阁待忠贤。事业云霄上，声华日月前。悬知多实录，石室秘瑶篇。
送业师泰泉先生赴任留都·其一
作者：梁有誉
朝代：明

曳玉趋鹓署，鸣珂入凤城。云随珠履集，花傍彩衣明。学海摛文教，词园振雅声。还瞻承睿渥，六宇仰升平。
送业师泰泉先生赴任留都·其二
作者：梁有誉
朝代：明

画鹢移江澨，文虹贯斗躔。青宫思羽翼，黄阁待忠贤。事业云霄上，声华日月前。悬知多实录，石室秘瑶篇。
送傅山人游罗浮
作者：梁有誉
朝代：明

仙山矗遐峤，缊奇信灵造。晻霭蹴重溟，巍峨冠穷昊。阴室引阳辉，雾谷通霞岛。玄溜泽难枯，炎林蕊还早。故鼎无留丹，煮石有遗老。神境谁能跻，玄踪尔方讨。秘检洞中寻，尘悰云外扫。陟霄搴若华，恁崖掇朱草。吹万固不同，得一以为好。嗤彼蜉蝣士，夸毗丧其宝。何当策茅龙，吸景涤幽抱。
送傅木虚返闽中
作者：梁有誉
朝代：明

远游返旧山，武夷何岖崟。凿户印壁峭，搴蕊历窦深。浮云足拟志，澄渊可比心。谁言鲜欢娱，丘中有鸣琴。谁言岩处劬，桂树有清阴。玉茹供晨餐，祥风披夕襟。陇泉多异脉，谷鸟多殊音。嗟哉还山人，冲夷难具寻。班麟倘可驭，迟尔罗浮岑。瑶坛蕴灵符，十秘何纷赜。玉洞忆仙言，千岁今始谪。天糜紫烟横，地乳玄窍辟。骖鸾忽履汉，吸景荡精魄。欲探冷暖池，终访金银宅。何事呼林央，非必餐水碧。暂憩倏以归，居然霄汉隔。愿从九仙隐，愧无三鸟翮。何以表不忘，岁晚松下石。
送傅木虚返闽中·其一
作者：梁有誉
朝代：明

远游返旧山，武夷何岖崟。凿户印壁峭，搴蕊历窦深。浮云足拟志，澄渊可比心。谁言鲜欢娱，丘中有鸣琴。谁言岩处劬，桂树有清阴。玉茹供晨餐，祥风披夕襟。陇泉多异脉，谷鸟多殊音。嗟哉还山人，冲夷难具寻。班麟倘可驭，迟尔罗浮岑。
送傅木虚返闽中·其二
作者：梁有誉
朝代：明

瑶坛蕴灵符，十秘何纷赜。玉洞忆仙言，千岁今始谪。天糜紫烟横，地乳玄窍辟。骖鸾忽履汉，吸景荡精魄。欲探冷暖池，终访金银宅。何事呼林央，非必餐水碧。暂憩倏以归，居然霄汉隔。愿从九仙隐，愧无三鸟翮。何以表不忘，岁晚松下石。
送卢郎中少明之京
作者：梁有誉
朝代：明

朔风吹雁过江皋，送客悲秋且浊醪。抱病已拚沧海钓，含香犹忆白云曹。西京露滴金茎冷，北极星垂彩仗高。到日故交如问讯，为言仲蔚自蓬蒿。
送同年刘朝宗之任瑞安
作者：梁有誉
朝代：明

日出城乌啼不休，长安客子苦难留。寒烟满路转征盖，衰草连天生别愁。共道风尘辞北极，独怜山水得东瓯。飞云渡口千家树，梅雨潭边百丈流。海气蒸人长似夏，山光依郭迥宜秋。昼閒鸟影下厅事，夜静潮声到县楼。羡尔花前飞舄去，与谁峰际抱琴游。苍生贡赋嗟方剧，赤县循良看独优。燕越迢迢相忆否，天涯遥望白云浮。
送同年张子畏使代
作者：梁有誉
朝代：明

使星遥指晋阳城，晓度郊原铁骑迎。狐塞天低横杀气，雁山秋早动边声。书生倚剑心徒切，诸将挥戈意未平。若过北堂称庆罢，还将筹策献承明。征马长嘶起朔风，独怜平子思无穷。烟尘正值萧条候，世事空归感慨中。云暗故关听断角，日沉残垒见孤鸿。悬知吊古经行处，好问当年李牧功。
送同年张子畏使代·其一
作者：梁有誉
朝代：明

使星遥指晋阳城，晓度郊原铁骑迎。狐塞天低横杀气，雁山秋早动边声。书生倚剑心徒切，诸将挥戈意未平。若过北堂称庆罢，还将筹策献承明。
送同年张子畏使代·其二
作者：梁有誉
朝代：明

征马长嘶起朔风，独怜平子思无穷。烟尘正值萧条候，世事空归感慨中。云暗故关听断角，日沉残垒见孤鸿。悬知吊古经行处，好问当年李牧功。
送同年施钦甫宰萧山二首
作者：梁有誉
朝代：明

羡君墨绶去翩翩，茂邑风流此日传。绿树人家渔浦外，白云官舍凤山前。琴弹单父庭稀讼，花发河阳赋几篇。共是郑庄门下客，报恩应拟在何年。看花上苑春同醉，折柳都门意不胜。帆带夕阳过北固，舄随秋色入西陵。中朝共爱才华逸，百里还闻歌颂兴。莫谓徒劳寡奇思，知君心有玉壶冰。
送同年施钦甫宰萧山二首·其一
作者：梁有誉
朝代：明

羡君墨绶去翩翩，茂邑风流此日传。绿树人家渔浦外，白云官舍凤山前。琴弹单父庭稀讼，花发河阳赋几篇。共是郑庄门下客，报恩应拟在何年。
送同年施钦甫宰萧山二首·其二
作者：梁有誉
朝代：明

看花上苑春同醉，折柳都门意不胜。帆带夕阳过北固，舄随秋色入西陵。中朝共爱才华逸，百里还闻歌颂兴。莫谓徒劳寡奇思，知君心有玉壶冰。
送同年沈仪曹之任留都
作者：梁有誉
朝代：明

清秋分袂重踌躇，客里那堪更索居。蓟北风尘嗟对酒，江南鸿雁已传书。片云孤月三山外，衰草寒原六代馀。到日休文应吊古，閒成八咏意何如。
送同年黄亨夫宰宣城
作者：梁有誉
朝代：明

茂邑今为宰，春风此送行。离筵看柳色，立马听莺声。霄汉期勋业，风尘念友生。把杯情独切，赠策意非轻。此日辞燕甸，何时到楚城。山标敬亭胜，水写宛溪清。谢朓诗无敌，江淹赋有名。昔贤嗟寂寞，才子继峥嵘。制锦休声远，弹琴美政成。天边凫舄去，日下凤书迎。久客那堪别，临岐祇自惊。飞腾万里志，聚散百年情。努力崇芳绩，迟君翊圣明。
送吴仁卿南归因附家信
作者：梁有誉
朝代：明

献策名成出帝乡，高才不愧汉贤良。趋庭彩服生春色，过里儒冠带御香。粤社交游空岁月，燕台去住各烟霜。寒梅欲发聊持赠，消息凭君寄八行。
送吴山人游北岳兼谒舜泽苏公
作者：梁有誉
朝代：明

尔作西京客，还寻北岳游。黄云经紫塞，白发忆丹丘。久谢区中累，行参幕下筹。悬知登览罢，长啸拂吴钩。
送周一之出塞
作者：梁有誉
朝代：明

蓟门萧瑟雁鸿秋，王粲从军事远游。侠客临岐赠匕首，故人把袂问刀头。龙沙旌闪胡尘断，鹿塞笳鸣汉月流。搔首乾坤俱涕泪，古来国士几封侯。
送崔同年掌教建昌
作者：梁有誉
朝代：明

独骑匹马出风埃，尽道儒官得异才。星渚月当鸣瑟处，匡山云绕读书台。圭璋早为明时用，桃李还从暇日栽。莫道青毡长寂寞，石梁飞瀑好徘徊。
送张肖甫之官滑县
作者：梁有誉
朝代：明

相送滑城去，人欢得茂先。艰危希令宰，经略赖时贤。地势九河会，风光三辅连。丁男方筑塞，甲士欲防边。土俗嗟劳止，登临几慨然。听莺到花县，驻马问桑田。遥拂冲星剑，閒挥流水弦。君才堪制锦，吾意谩思玄。倚玉惭多拙，投珠贵自全。鹪鹩应有赋，鸿雁早须传。
送文子还吴
作者：梁有誉
朝代：明

湖海萧条剑气孤，吟边白发岁华徂。马卿四壁愁酤酒，张翰三江拟钓鲈。月下潮声过建业，雨中秋色上姑苏。挂冠余亦沧洲去，迟尔烟霞倒玉壶。
送梁少熙南还兼寄怀思伯
作者：梁有誉
朝代：明

昨年君自乡园至，雪夜对谈如梦寐。送君此日玉河西，杨柳丝丝黄鸟啼。人生踪迹安可常，且向燕市倾离觞。狂风吹我乡心去，树绕关河愁更长。愁亦不足道，别亦不足惜。看君肮脏非凡姿，腰间宝剑蛟龙饰。人生富贵等惊尘，世上机关徒刻棘。请看锦绣庙中牺，何似飘飖云外翼。去矣风烟难重陈，得失何须挂胸臆。浮山道人冰雪颜，白日挥麈来人寰。梦中曾寄相寻处，生绡一幅图秋山。燕越迢迢离别久，别后新诗料千首。暂脱荷衣愧尔閒，碧桃花发相思否。
送沈惟顺户曹北上
作者：梁有誉
朝代：明

为问淮南士，何如沈隐侯。三坟看蕴籍，八咏见风流。花忆上林日，凫飞炎海秋。驱鸡才独展，驯雉效全收。夙系苍生望，能宽白屋愁。新恩持戟贵，旧俗揽车留。泗水悬情剧，燕云满目浮。行无陆贾橐，去有李膺舟。乱后趋庭意，时来报国忧。人方轻楚调，君独佩吴钩。四海犹传箭，千官拟借筹。握兰知思苦，起草见深谋。名向鸳行重，功从麟阁求。周南留滞者，相忆倚江楼。
送潘尚书改调南京
作者：梁有誉
朝代：明

曾向东山起谢公，自怜筹策几人同。清时心迹行藏里，白首诗篇感慨中。曳履汉庭虚夜月，鸣珂江左自秋风。悬知铜柱铭勋后，天畔还看剑气雄。
送王中丞出镇山东
作者：梁有誉
朝代：明
体裁：七言排律

忆昔乘骢出汉畿，急难才籍九重知。胡来节领襟喉地，塞上功高保障时。诏下云霄移斧钺，霜飞海岱伫旌旗。自怜筹国身非远，人羡忧时鬓未衰。日落北庭仍战戟，烽传东郡更疮痍。辕门月下军书动，宪府秋深戍角悲。独倚青萍堪涕泪，坐挥白羽系安危。悬知长啸烟尘静，公望于今合鼎彝。
送王中丞出镇山东
作者：梁有誉
朝代：明

忆昔乘骢出汉畿，急难才籍九重知。胡来节领襟喉地，塞上功高保障时。诏下云霄移斧钺，霜飞海岱伫旌旗。自怜筹国身非远，人羡忧时鬓未衰。日落北庭仍战戟，烽传东郡更疮痍。辕门月下军书动，宪府秋深戍角悲。独倚青萍堪涕泪，坐挥白羽繫安危。悬知长啸烟尘静，公望于今合鼎彝。
送皇甫司勋谪开州
作者：梁有誉
朝代：明

重渊产明玑，玄圃蕴奇璞。君子抗高谊，信矣迈前躅。摛辞灿国华，矫迹荐朝禄。凄风倏以飘，江海变凉燠。空抱长沙悲，谁知郢人曲。兹马总柔辔，谒帝际明淑。魏阙承嘉惠，汉畿行佐牧。我有盈樽酒，将子眺平陆。亭皋云渐繁，河桥草犹绿。客涂履澶渊，临流想濠濮。纡组叹徒劳，川原旷英瞩。邹枚列彤庭，班杨侍华毂。淫滞非所嗟，宣室行当复。辰哉不可违，清徽幸自勖。
送罗山甫还润州
作者：梁有誉
朝代：明

罗含长笑出燕都，负笈空藏五岳图。搔首风尘悲燕雀，浪游诗卷满江湖。人怜玉树秋云远，家对金陵海月孤。为问戴颙栖隐处，烟霞还似昔年无。
送胡比部文徵之留都
作者：梁有誉
朝代：明

西都词赋见才豪，此日风尘揽佩刀。吴楚地当瓜步拆，东南山拥秣陵高。潮边春草吟骚客，城上秋云对法曹。六代繁华应涕泪，况堪天地战争劳。
送莫祠部督学贵州
作者：梁有誉
朝代：明

献岁星轺出汉京，南中鸟道入云平。遥经迁史浮湘处，肯让文翁化蜀名。恋阙梦悬春署月，登高诗满夜郎城。莫嗟万里风烟迥，揽辔应怜报主情。
送谭友人南归
作者：梁有誉
朝代：明

谭生湖海士，长铗赋归来。燕市当春别，江帆几日回。宦情真自拙，乡思若为裁。为问山中桂，秋风应复开。
送邝和仲之任广德
作者：梁有誉
朝代：明

公车待诏几经秋，桐汭今乘五马游。烽火频年堪涕泪，循良此日慰诛求。山连白石横朝霭，溪下丹阳急暝流。如此风光殊不恶，相思吾倚仲宣楼。
送陆子韶使南
作者：梁有誉
朝代：明

星使出西署，行行剑气雄。青骊踏秋草，苍隼击霜空。吴楚寒云外，关山夕照中。旅程随白雁，乡露隔丹枫。忧国情应切，悲秋意不穷。士衡有词赋，早晚寄江东。
酬同年陈子宪卿
作者：梁有誉
朝代：明

陈琳才莫敌，投我郢中吟。客舍悠然独披玩，能使清风生我襟。陈君本是南岳奇，连城照乘重当时。笔间解扫烟云气，海内争看鸾凤姿。古来楚国多豪彦，风流文藻生光炫。景差宋玉已寂寞，崔什罗含俱不见。事往无嗟作者非，祇今又识陈君面。十载读书云梦浔，一朝献赋金华殿。天子临轩赐颜色，词场投笔齐嗟羡。登龙君已擅芳名，附骥予惭接欢宴。欢宴相过帝苑东，长条短条花蕊红。彩毫夜赋氍毹月，锦勒朝嘶杨柳风。与君相逢恨不早，握手相看即倾倒。题诗正值好春时，论交况复长安道。绿绮那能吟妙音，青尊且共开怀抱。许身稷契何慷慨，努力班杨看挥扫。梁栋须为大厦求，圭璋终作明堂宝。我本烟波渔钓俦，一出风尘空浪游。东山高卧敢自许，北阙上书今见收。结庐梦忆山中桂，采药心悬江上洲。恋阙思亲情共切，忽诵清词消我愁。如君高谊古无有，沥胆披心怜独厚。嗟我虚抛竹箨冠，看君早曳桃花绶。青霄比翼昔同钦，黄金结交世应丑。人生会合自有时，按剑当年悲白首。芳草凄凄春已过，送春更有新诗否。
閒居漫述
作者：梁有誉
朝代：明

大雅悲前代，虚怀任此生。长杨空有作，小草竟何成。穷叹鼯藏技，才怜雁善鸣。江湖风物改，容鬓壮心惊。自昔倦持戟，于今羡濯缨。风骚情屡感，山水意先倾。野饭供菰米，幽居葺杜衡。忘机知鸟性，取适听泉声。露井犹飘叶，霜篱自落英。长镵为岁计，短褐谢时名。永日香增爇，清宵茗续烹。购书无积俸，阅史有新评。扰扰哀时事，悠悠见物情。虎头痴独绝，龟手术徒精。祇益交期若，难忘世网婴。愿逢调玉烛，讵意赐金茎。间就君平卜，沉思孺子耕。仰贤惭窃禄，对客厌谈兵。达士还观妙，玄风岂在赢。河滨能授道，柱下戒持盈。仙与餐霞法，僧寻住岳盟。高秋望云物，终作十洲行。
闺情
作者：梁有誉
朝代：明

万里关山无尽期，年光春色使人悲。柳花只似悠扬梦，日逐东风少住时。
闻董原汉卧病作此讯之
作者：梁有誉
朝代：明

春来愁绪日冥冥，燕峤风光自草亭。入塞战尘天外黑，隔城山色雨中青。驱驰岁月怜同病，肮脏江湖笑独醒。南北乱离灾不细，汉家谁问董生经。
闻边报
作者：梁有誉
朝代：明

朔气飞霜塞草凋，胡儿饮马夜过辽。阵临古戍多探骑，猎近平原见射雕。空闻蒲垒为秦地，漫说莎车属汉朝。遂使遐方疲战伐，将军谁是霍嫖姚。
霜夜楼中闻笛有感
作者：梁有誉
朝代：明

醉倚高楼望明月，天河无梁正愁绝。忽闻横笛起天涯，吹落江梅满城雪。往者北上黄金台，明月歌残胡笛哀。数声啾吒关榆折，大野无人铁骑来。畿辅澒洞心胆摧，天地惨澹忽异色，吁嗟此声胡为哉。自后乞身南国卧，悲歌苦调何人和。哀弦豪竹徒聒耳，海思云情独无那。此夜闻笛神扬扬，星斗阑干霜暗堕。曲飞碧落云不流，响入空山石应破。山鬼悲吟万木震，蛟龙吐沫洪涛簸。东家荡子倚箜篌，南国佳人梳倭鬌。听此应复为感动，况乃志士多坎轲。怀人永夜头堪白，感旧当年计仍左。听馀三弄月东出，揽衣复向藜床坐。气酣酒尽天宇晶，人间忧乐何锁锁。丘仲季长不可作，后来赋者徒么么。我闻东南产箭蒿，风稍露筱鸾凤过。拟裁数节手中吹，独向寒江放孤舸。
题横泾草堂
作者：梁有誉
朝代：明

吴中有高士，家傍具区浔。水石娱幽趣，图书谐素襟。披轩山翠入，頫槛海云深。自爱愚名谷，翛然竹作林。兴来时命翰，宾至或弹琴。有道还同昔，怀材谅在今。雾深聊豹隐，风迥更鸾吟。玉树为家宝，瑶华是国琛。伫看朱绂贵，宁遂紫芝心。
题隐居图
作者：梁有誉
朝代：明

结茅栽树倚岩幽，避迹甘从麋鹿游。屋外青山通短径，门前修竹荫寒流。看云时隐乌皮几，对客閒披鹤氅裘。可是淮南招隐地，西风萧瑟桂丛秋。
黄司马青泛轩
作者：梁有誉
朝代：明

达人慕恬寂，开轩负西郭。芊绵引蕙田，逶迤通菌阁。积芳集隆墀，耽胜控遥壑。蕊气通幽洞，湖光耿华薄。青桐带露疏，翠羽冲花落。蜃月镜疏棂，鹏云冠虚幕。真筌一以契，琴书聊尔托。鹤性在烟霞，凤想存寥廓。即此愿深栖，陋彼郊居作。
南荒行寄潘子朋王百谷
作者：梁有谦
朝代：明

南荒三月海势重，一鼓洪涛万丈耸。颠舟倒石谁禁当，群龙出没诸蛟拥。天地昏黑风怒号，淘河愁企雁嗷嗷。孤吟者谁行复立，五湖何处求其曹。
客居
作者：梁有谦
朝代：明

居杂东人合浦傍，海深春月混微茫。一身过懒行还卧，两鬓禁愁短又苍。窗迫不妨风雨剧，地蒸先爱水云凉。婆娑自怪无家客，怅指西平是故乡。
寄赠翟将军宇大西征
作者：梁有谦
朝代：明

十载辽阳战不分，天西兵气黯蛮云。凭君先度牂牁去，取次飞传露布文。短发萧萧鹖是冠，独将词赋老江干。停杯却忆西征路，一片青山战后寒。
寄赠翟将军宇大西征·其一
作者：梁有谦
朝代：明

十载辽阳战不分，天西兵气黯蛮云。凭君先度牂牁去，取次飞传露布文。
寄赠翟将军宇大西征·其二
作者：梁有谦
朝代：明

短发萧萧鹖是冠，独将词赋老江干。停杯却忆西征路，一片青山战后寒。
寒食书怀
作者：梁有谦
朝代：明

花飞过寒食，赏静向烟皋。隐有随窥豹，居愁懒挈鳌。弃繻非我意，射策待儿曹。纵有徵书辟，真同介子逃。
怀谭山人
作者：梁有谦
朝代：明

慷慨徵君鬓已斑，谈仙虚拟驻春颜。大名不籍诸生起，两疏真轻一死还。未分此身非马革，曾提双剑出燕关。如今垂翅无侯骨，自戴黄冠老一山。
朱将军夜宴
作者：梁有谦
朝代：明

绮席欢清夜，双姬况妙龄。轻风回舞袖，凉月转歌屏。楼带池光白，尊兼五色青。不须今夕酒，何以慰飘零。
次横山
作者：梁有谦
朝代：明

系马村家日又曛，海偏风俗转愁闻。居人半葬鲲鳅腹，黎贼长依虎豹群。怪石青天仍滴雨，峦山白昼亦霾云。南来忽堕思家泪，并作杨朱洒路分。
欹枕答朱郡丞
作者：梁有谦
朝代：明

思家欹枕懒看春，似是莺花厌客贫。千古穷愁终在我，百年傲骨强依人。临书绝爱来禽旧，对酒先怜射兽新。索处凄凉歌一曲，南中回首晚伤神。
永安元夕忆林徐二子
作者：梁有谦
朝代：明

灯夕烟花好自亲，秋千蛮女踏歌频。绝怜短鬓看佳节，随意低头忆美人。酒里竞孤千里月，风前虚度九枝春。年来不浅飘零色，小傍诗名老葛巾。
白云洞
作者：梁有谦
朝代：明

石室东悬瀑布西，阴崖清昼有鼯啼。嗟愁散发流觞后，自剔荒苔认旧题。
观猎
作者：梁有谦
朝代：明

手挽玉雕弧，腰悬金仆姑。壮夫齐袒裼，猛兽绝奔趋。绿草连罝结，朱旂掩日晡。将军欢一醉，星月满归途。
闻警柬唐寅仲张仪仲何幼超曾人倩四子
作者：梁有谦
朝代：明

干戈西北羽书通，词客忧时感慨同。鬓短懒窥秦女镜，力欹愁挽楚人弓。三都拟就年时外，五岳虚悬偃卧中。极海此身犹越鸟，九天翻翼愧胡鸿。
云台山
作者：梁有贞
朝代：明

杖策恣游讨，兹山信奇淑。台高隐半云，岩深□飞瀑。崚嶒准丹邱，厜㕒瞻旱麓。寻云陟冈峦，班荆□松竹。阴条垂欹厓，阳葩散平陆。斐斐烟幕嶂，浏浏风鸣谷。酌水成甘醴，采药皆神茯。鸡鸣隐树巅，猿吟挂高木。凭眺协元虚，蹑景契幽独。心为神理超，兴因感物速。永言寄孤踪，一谢尘中躅。
刘仙岩
作者：梁有贞
朝代：明

青崖白石绝嚣氛，仙子曾闻驻彩云。树断云烟成缥缈，花垂清露欲缤纷。函中宝诀苔空积，洞里金田火已熏。一自紫鸾飞去后，旧坛松桂转斜曛。
小金山谒苏祠言别
作者：梁有贞
朝代：明

相携同入蔚蓝天，金刹玲珑辟四禅。不尽潮声流日夜，何来山色抱云烟。尚疑过橹惊僧定，共喜听钟在客船。更上妙高台一望，令人犹忆长公贤。
峡山飞来寺
作者：梁有贞
朝代：明

兰若诸峰顶，维舟上翠微。细泉流暗壁，高殿敞斜晖。峡险惊涛急，江寒过雁稀。跻攀一北望，似见五云飞。古刹悬青嶂，香台俯白波。十年曾览胜，今日更经过。僧爱参禅寂，人如远别何。挂帆从此去，山色晚嵯峨。
峡山飞来寺·其一
作者：梁有贞
朝代：明

兰若诸峰顶，维舟上翠微。细泉流暗壁，高殿敞斜晖。峡险惊涛急，江寒过雁稀。跻攀一北望，似见五云飞。
峡山飞来寺·其二
作者：梁有贞
朝代：明

古刹悬青嶂，香台俯白波。十年曾览胜，今日更经过。僧爱参禅寂，人如远别何。挂帆从此去，山色晚嵯峨。
浮邱社怀赵太史
作者：梁有贞
朝代：明

自公多暇此堂开，休沐时时结驷来。金马故瞻仙是客，铁冠遥出豸为台。紬书东观回君召，寄迹西林忆史才。幽赏雅怀还著我，不知何处望三台。
海珠饯别
作者：梁有贞
朝代：明

骢马去还鸣，江边候雁声。筵开佛殿迥，人重帝庭名。持斧威闽峤，悬旌入蓟城。埋轮看意气，揽辔见澄清。雕鹗霜空击，风云海岱迎。才华高柱下，献纳在承明。翠幰翻祇树，深杯别浦蘅。迂疏愧知己，慷慨望君行。天路青霄隔，能无故国情。
罗浮吟
作者：梁有贞
朝代：明

我昔游沧海，披图访名山。五岳三山常在念，匡庐瀑布相往还。自从轗轲赋归来，雄剑锈涩生苍苔。有时登高纵远望，临风感事增徘徊。有客有客山中回，高谈四座倾金罍。话我罗浮福地好，千岩万壑真堪老。莲峰四百插清秋，烟霞缥缈连蓬岛。黄龙洞深猿狖号，铁桥窈窕岚霏扫。清泉白石羽人居，隐文秘诀真仙造。丹井犹存葛洪旧，九转功成飞步早。此中胜事难得知，世上勋名安足道。我来听此心茫然，层崖叠嶂生眼前。酒酣起坐复长啸，赤脚欲踏罗浮巅。寒风吹林夜瑟瑟，恍惚如闻卓锡泉。形骸脱略遗垢俗，愿入山中结胜缘。乃知富贵徒为尔，黄金白璧终须捐。脂韦磬折事权贵，何如逍遥寻列仙。我歌罗浮吟，请君倾耳意实深。高台曲池终已矣，翠微丹壁空岖嵚。寄言宇宙摄生者，好向飞云顶上寻。
谒李忠简公祠
作者：梁有贞
朝代：明

画栋接花宫，名贤想像中。前朝瞻令德，异代仰高风。古木捎檐碧，沧波浴日红。衣冠看后裔，蘋藻荐何穷。有宋遭中叶，南溟起哲人。生平多节概，在位以经纶。事业光编简，仪刑肃缙绅。千秋一祠宇，遗像俨江滨。
谒李忠简公祠·其一
作者：梁有贞
朝代：明

画栋接花宫，名贤想像中。前朝瞻令德，异代仰高风。古木捎檐碧，沧波浴日红。衣冠看后裔，蘋藻荐何穷。
谒李忠简公祠·其二
作者：梁有贞
朝代：明

有宋遭中叶，南溟起哲人。生平多节概，在位以经纶。事业光编简，仪刑肃缙绅。千秋一祠宇，遗像俨江滨。
过梅岭
作者：梁有贞
朝代：明

凿空穿峤路逶迤，下马临阶谒相祠。华国文章镌琬琰，立朝明哲谢台司。幽州背叛怜先识，蜀道追思悔后时。千载丹青犹炳焕，白云长护岭梅枝。
上巳前十日微雪夜酌石巢示熊伯子桧仲子柏季子椿司马心开原籍蜀泸避乱寓楚三子两母一泸一蕲时生陟屺之叹诗以慰之
作者：梁朝钟
朝代：明

家山封树梦新樊，鞠旅怀归未忍言。细柳朱旗看白日，长镵青史度黄昏。蜀山楚水愁予室，菉竹寒松誓自存。未灭匈奴司马病，知无桑土及儿孙。子少闾单自尔怜，庭过阃外路三千。洞箫作颂吹新月，烽火缄书寄旧年。薄雪勿悲黄草兴，帏灯姑读白华篇。同云若散桃花水，已望春耕到甫田。
上巳前十日微雪夜酌石巢示熊伯子桧仲子柏季子椿司马心开原籍蜀泸避乱寓楚三子两母一泸一蕲时生陟屺之叹诗以慰之·其一
作者：梁朝钟
朝代：明

家山封树梦新樊，鞠旅怀归未忍言。细柳朱旗看白日，长镵青史度黄昏。蜀山楚水愁予室，菉竹寒松誓自存。未灭匈奴司马病，知无桑土及儿孙。
上巳前十日微雪夜酌石巢示熊伯子桧仲子柏季子椿司马心开原籍蜀泸避乱寓楚三子两母一泸一蕲时生陟屺之叹诗以慰之·其二
作者：梁朝钟
朝代：明

子少闾单自尔怜，庭过阃外路三千。洞箫作颂吹新月，烽火缄书寄旧年。薄雪勿悲黄草兴，帏灯姑读白华篇。同云若散桃花水，已望春耕到甫田。
与陈全人夜坐忆在天关西园小楼
作者：梁朝钟
朝代：明

月到中庭自异明，满阶蚕影杂花行。相看深处云千褶，判出寻常一段情。
乙酉及门五子得隽
作者：梁朝钟
朝代：明

秦楼萧管待公车，雁影江云得报书。花近上阳篱菊冷，马迟长乐岸枫疏。经师北面惭莲勺，高弟南征近石渠。好向横汾咏鱼藻，杜田容我赋归与。
九日广陵薛浮阳酌予于永昌寺寺临大江有浮屠高百尺额庆陵手书不知先帝何缘南顾此刹固异数也
作者：梁朝钟
朝代：明

风满长江四塞孤，东南天地半荆吴。开尊兰若醺平乐，斜日芙容待画图。乍识姓名疑广德，久传诗赋动江都。招提遗墨苍梧远，尚忆龙须落鼎湖。
兰溪取道入蕲水与都护汪祥麟偕有怀熊心开总理
作者：梁朝钟
朝代：明

几年石室雨，一半画兰溪。此日看山色，春风忆马蹄。麦漂横水渡，花落庙前泥。征战何时尽，深林倦鸟栖。
再过彭蠡末伏阻风将旬日忽雨来风转半日遂过湖
作者：梁朝钟
朝代：明

八日阻湖口，南风天气清。树浓三伏日，潮白九江声。骤雨归帆险，轻舟扑浪行。鄱阳程几百，旰食到吴城。
初夏同韩犹龙入循州访刘乃运兄弟白隺峰峰为苏子瞻旧游地故人陈全人曾止此感赋
作者：梁朝钟
朝代：明

承荐东湖月满船，江城夜色已堪怜。长宵风雪知谁在，零落山丘又几年。穗石人稀花易老，鹤峰山近泪如泉。令威他日归华表，定在循州古树边。
初秋与道脉沁公双溪坐月
作者：梁朝钟
朝代：明

山月中分白草亭，长松风转度流萤。微云曼曼一峰起，流水涓涓两涧声。杰阁危楼看露柱，灵花异草折空瓶。溪边竹户何人入，夜读金刚般若经。
初至襄阳与熊心开总理夜话
作者：梁朝钟
朝代：明

虎帐铜壶夜气清，羽林十万静无声。单于冬入残三辅，汉上秋成絷九营。勿虑卫青终失宠，无劳贾诩更谈兵。吴山楚水年馀别，残角空阶尽月明。
同张莂公曾宅师刘观复王飞侯屠剑冲夜登滕王阁
作者：梁朝钟
朝代：明

角声夜落清波动，月影秋痕摇画栋。万里烟火乌夜啼，昔日风流成昨梦。南浦西山自古今，崖添新石江流浸。行藏欲尽今宵烛，一夕疑人千岁心。
同熊心开杨海门张莂公曾宅师刘观复入黄岩谒空和尚道开先寺寺石壁有吴道子镌观音像王伯安平宸濠纪功文
作者：梁朝钟
朝代：明

湖上金风滞鼓鼙，征衣秋水净禅栖。雨花初地纷龙藏，落叶空林驻马蹄。指月画师深碧藓，淩烟司马记丹梯。紫云如盖双峰顶，缥渺黄岩托杖藜。
同熊总理心开舟师过漳江时张莂公曾宅师扁舟来自庐山
作者：梁朝钟
朝代：明

西山依去棹，江水白银蟾。庐阜几年思，毫光计日瞻。晴波喧画鹢，皓月带黄岩。相见无馀语，名香竟夕甜。
咏梅寿何母
作者：梁朝钟
朝代：明

汉水湘江尽月清，玉痕帘外浴春星。羽衣归莫应县圃，万里香尘忆洞庭。谌母何年今凤车，紫云香雾到扶胥。天关滕六知何地，醒尽晶魂腊月初。
咏梅寿何母·其一
作者：梁朝钟
朝代：明

汉水湘江尽月清，玉痕帘外浴春星。羽衣归莫应县圃，万里香尘忆洞庭。
咏梅寿何母·其二
作者：梁朝钟
朝代：明

谌母何年今凤车，紫云香雾到扶胥。天关滕六知何地，醒尽晶魂腊月初。
喜更生三叔至皖道从西粤湖南居半月促之入蜀投伯潜叔江津令
作者：梁朝钟
朝代：明

昨夜皖公雪，馀寒梦五羊。遗金薄桑上，残腊过潇湘。南国故交尽，西征转战忙。巴彭有兄弟，且理蒯缑装。三人行万里，秋草鬓丝黄。跋涉家山远，兵戈主仆康。愁倾瓜步酒，月落石巢霜。但得吴钩在，从戎入二阳。
喜更生三叔至皖道从西粤湖南居半月促之入蜀投伯潜叔江津令·其一
作者：梁朝钟
朝代：明

昨夜皖公雪，馀寒梦五羊。遗金薄桑上，残腊过潇湘。南国故交尽，西征转战忙。巴彭有兄弟，且理蒯缑装。
喜更生三叔至皖道从西粤湖南居半月促之入蜀投伯潜叔江津令·其二
作者：梁朝钟
朝代：明

三人行万里，秋草鬓丝黄。跋涉家山远，兵戈主仆康。愁倾瓜步酒，月落石巢霜。但得吴钩在，从戎入二阳。
夏仲同何旦兼同年饮顾公纶父母舟中夜话
作者：梁朝钟
朝代：明

薰风微度扈江蓠，潮满中洲酒半卮。三事公孙依众母，九潘壶子有吾师。当歌柳叶波侵渚，表里云山话皱眉。欲挹江流寄怀抱，乘槎谁更问支机。夏云晴树暗江花，海甸丰林入暮鸦。烛近大官千日酒，潮平桑土万人家。星移玉尺依铜柱，虫就银灯护碧纱。子夜莫愁归道杳，平津只在水西涯。
夏仲同何旦兼同年饮顾公纶父母舟中夜话·其一
作者：梁朝钟
朝代：明

薰风微度扈江蓠，潮满中洲酒半卮。三事公孙依众母，九潘壶子有吾师。当歌柳叶波侵渚，表里云山话皱眉。欲挹江流寄怀抱，乘槎谁更问支机。
夏仲同何旦兼同年饮顾公纶父母舟中夜话·其二
作者：梁朝钟
朝代：明

夏云晴树暗江花，海甸丰林入暮鸦。烛近大官千日酒，潮平桑土万人家。星移玉尺依铜柱，虫就银灯护碧纱。子夜莫愁归道杳，平津只在水西涯。
夏六月同罗季作徐巢友黎美周集陈乔生绥延堂饮得萧咸二韵
作者：梁朝钟
朝代：明

十载此重聚，宁知岁月遥。似因于越客，始得故人邀。浊酒薰风度，长歌柳叶飘。仙湖有千顷，宜引海南潮。入户解衣坐，主人应不凡。结交澹于水，下食不疑咸。烛剪空庭叶，风添当暑衫。无生有佳话，窗草梦中芟。
夏六月同罗季作徐巢友黎美周集陈乔生绥延堂饮得萧咸二韵·其一
作者：梁朝钟
朝代：明

十载此重聚，宁知岁月遥。似因于越客，始得故人邀。浊酒薰风度，长歌柳叶飘。仙湖有千顷，宜引海南潮。
夏六月同罗季作徐巢友黎美周集陈乔生绥延堂饮得萧咸二韵·其二
作者：梁朝钟
朝代：明

入户解衣坐，主人应不凡。结交澹于水，下食不疑咸。烛剪空庭叶，风添当暑衫。无生有佳话，窗草梦中芟。
夏口
作者：梁朝钟
朝代：明

数骑罗阳出，来日长荻林。从来无远游，安知山水音。陵谷几迁变，方能成古今。驱驰过夏口，涯缺江流侵。落日水归东，行行不可寻。慷慨复何益，且活百年心。
夏杪同黎君选徐木之谒寿何相国延居宝纶阁
作者：梁朝钟
朝代：明

牂牁秋水和歌来，初醉横汾赐酒杯。似有酴醾传湛露，莫疑弦管走殷雷。人归半渡千江月，客就中分八斗才。丞相久知能下士，公孙东阁为谁开。
夜酌方圣羽于石巢诗以勉之
作者：梁朝钟
朝代：明

客自蒋山至，吴门夙有名。为文卑俗尚，持议近人情。烛烬开帘雪，鸡啼落月声。丈夫姑用世，恩怨莫分明。与尔五度话，孟劳夜夜鸣。有人能富国，真可不谈兵。季子终难贱，袁闳勿待清。为君布肝鬲，须早学无生。
夜酌方圣羽于石巢诗以勉之·其一
作者：梁朝钟
朝代：明

客自蒋山至，吴门夙有名。为文卑俗尚，持议近人情。烛烬开帘雪，鸡啼落月声。丈夫姑用世，恩怨莫分明。
夜酌方圣羽于石巢诗以勉之·其二
作者：梁朝钟
朝代：明

与尔五度话，孟劳夜夜鸣。有人能富国，真可不谈兵。季子终难贱，袁闳勿待清。为君布肝鬲，须早学无生。
孝感县过董永墓
作者：梁朝钟
朝代：明

春草绿不尽，遗踪近郭门。孤坟几株柳，啼鸟不依村。马蹄傍古城，道上雨初晴。石濑千年滴，墓前流水声。云入高原暗，春风吹客衣。经过孝子墓，封树我将归。寒食添坟土，重阳几度秋。北邙山上月，尽照古今愁。
孝感县过董永墓·其一
作者：梁朝钟
朝代：明

春草绿不尽，遗踪近郭门。孤坟几株柳，啼鸟不依村。
孝感县过董永墓·其三
作者：梁朝钟
朝代：明

云入高原暗，春风吹客衣。经过孝子墓，封树我将归。
孝感县过董永墓·其二
作者：梁朝钟
朝代：明

马蹄傍古城，道上雨初晴。石濑千年滴，墓前流水声。
孝感县过董永墓·其四
作者：梁朝钟
朝代：明

寒食添坟土，重阳几度秋。北邙山上月，尽照古今愁。
安庆己卯元日
作者：梁朝钟
朝代：明

去岁椒盘望太平，迢迢封树雨春正。虏无一矢留三月，贼止千人系九营。蕡烛平明呼北极，白环兄弟祝西征。儿童未作百年虑，长日华林爆竹声。
宜城县宋玉墓
作者：梁朝钟
朝代：明

山色溪声马上增，古坟一半属鄢陵。路随云梦春风满，月入湘潭秋水澄。野鸟欲依杨柳树，繁花尽结款冬藤。菉蘋江汉悲寒食，过客清明泪不胜。
将出皖留别杨六符沈乃功唐圣俞徐誉星黄位两薛浮阳汪当世诸先生时予将入襄归粤
作者：梁朝钟
朝代：明

船傍垂杨别绪生，烟蒙春树雁归声。群公缟带遗吴锦，幕府青丝唱渭城。几树乌啼趋夏口，何时马首望西京。江南江北如相忆，千里高楼待月明。
己卯秋归自皖上偕罗季作省先考妣墓口占
作者：梁朝钟
朝代：明

先子当年欲学仙，令威归去已多年。橙黄橘绿山阴道，坟在梅花千树边。石屋曾楼马鬣封，青山无恙绣芙容。每思小筑长干寺，日夜幽明三百钟。
己卯秋归自皖上偕罗季作省先考妣墓口占·其一
作者：梁朝钟
朝代：明

先子当年欲学仙，令威归去已多年。橙黄橘绿山阴道，坟在梅花千树边。
己卯秋归自皖上偕罗季作省先考妣墓口占·其二
作者：梁朝钟
朝代：明

石屋曾楼马鬣封，青山无恙绣芙容。每思小筑长干寺，日夜幽明三百钟。
归自皖上道脉沁公没二年矣九月扫双溪墓始哭之
作者：梁朝钟
朝代：明

岑溪日午已微曛，竹院无人住白云。屋后土深新兽迹，厨前瓦落旧烟薰。树飘黄叶为谁扫，石咽寒泉独我闻。聚散去来知昨梦，犹披衰草哭孤坟。
忆檀溪
作者：梁朝钟
朝代：明

半月襄城路，山川满目迷。后闻都护语，知已渡檀溪。遥忆归鞭处，微沙没马蹄。叩门抱长恸，忍入邵陵西。
拟古
作者：梁朝钟
朝代：明

几上厌粱肉，乃忆园中蔬。爰处无事事，思蹇风雪车。人意未可信，欲急姑徐徐。不见令人思，久狎必致疏。君子语结交，当使交有馀。黏情已□散，强合终不如。微霜河畔草，能同二月初。世路蹑足行，闭门且读书。出身事征战，幽州万里远。秋初雁已飞，柳条四月菀。可怜楼上妇，肌肤日渐减。此日得相聚，宁复羡华衮。人生趣不同，区区重饱暖。农夫终岁劳，一盘豆麦饭。夫妇日相守，牵牛归日晚。聚散各有原，无用频商忖。鸿鹄只两翼，千里戾天飞。菉竹闻殷雷，出地如发机。既云有伦脊，上下互相依。不有卿相贵，万姓食不肥。居上无令德，子孙百世非。叶繁驱车止，孤树宿鸟稀。高明皦如日，昧爽东方晞。光落崦嵫间，无能续朝晖。汪汪大海水，百川胥与归。我昔蹈南溟，顺风趋远岛。天阔海色青，月明如日杲。海上见大鱼，颅可百人抱。归来十馀年，时时向人道。因叹世上人，几多牖下老。家贫身未贵，出门苦不早。闻人谈名山，亦云诛茅好。庭下弄小孙，天阴收爨草。保得六十岁，亲戚歌天保。
拟古·其一
作者：梁朝钟
朝代：明

几上厌粱肉，乃忆园中蔬。爰处无事事，思蹇风雪车。人意未可信，欲急姑徐徐。不见令人思，久狎必致疏。君子语结交，当使交有馀。黏情已□散，强合终不如。微霜河畔草，能同二月初。世路蹑足行，闭门且读书。
拟古·其三
作者：梁朝钟
朝代：明

鸿鹄只两翼，千里戾天飞。菉竹闻殷雷，出地如发机。既云有伦脊，上下互相依。不有卿相贵，万姓食不肥。居上无令德，子孙百世非。叶繁驱车止，孤树宿鸟稀。高明皦如日，昧爽东方晞。光落崦嵫间，无能续朝晖。汪汪大海水，百川胥与归。
拟古·其二
作者：梁朝钟
朝代：明

出身事征战，幽州万里远。秋初雁已飞，柳条四月菀。可怜楼上妇，肌肤日渐减。此日得相聚，宁复羡华衮。人生趣不同，区区重饱暖。农夫终岁劳，一盘豆麦饭。夫妇日相守，牵牛归日晚。聚散各有原，无用频商忖。
拟古·其四
作者：梁朝钟
朝代：明

我昔蹈南溟，顺风趋远岛。天阔海色青，月明如日杲。海上见大鱼，颅可百人抱。归来十馀年，时时向人道。因叹世上人，几多牖下老。家贫身未贵，出门苦不早。闻人谈名山，亦云诛茅好。庭下弄小孙，天阴收爨草。保得六十岁，亲戚歌天保。
敩劝学诗寄锜铤镳诸弟
作者：梁朝钟
朝代：明

读书须识义，务本重耕田。无行卿与相，不值半文钱。孝悌勿沽名，沽名终不成。世人易欺罔，鬼责未曾轻。少年初未知，事理相背驰。于今始明白，养子欲经师。内无明父兄，外无好师友。纵然办做人，终虞不长久。一部廿七史，成败与兴衰。明知而故犯，欲将归咎谁。至亲者兄弟，繇亲始及疏。亲疏少颠倒，箕豆会兴歌。刑于是妻孥，行道惟丈夫。一身丛怨嫉，庭户始乖痡。宁贫而礼义，毋富以纵淫。天道必不爽，长眼看时人。人皆知道德，性命岂精详。今知孔孟外，别自有主张。入世蕙兰畹，出户苾刍香。古圣超三有，一具白肝肠。
敩劝学诗寄锜铤镳诸弟·其一
作者：梁朝钟
朝代：明

读书须识义，务本重耕田。无行卿与相，不值半文钱。
敩劝学诗寄锜铤镳诸弟·其七
作者：梁朝钟
朝代：明

刑于是妻孥，行道惟丈夫。一身丛怨嫉，庭户始乖痡。
敩劝学诗寄锜铤镳诸弟·其三
作者：梁朝钟
朝代：明

少年初未知，事理相背驰。于今始明白，养子欲经师。
敩劝学诗寄锜铤镳诸弟·其九
作者：梁朝钟
朝代：明

人皆知道德，性命岂精详。今知孔孟外，别自有主张。
敩劝学诗寄锜铤镳诸弟·其二
作者：梁朝钟
朝代：明

孝悌勿沽名，沽名终不成。世人易欺罔，鬼责未曾轻。
敩劝学诗寄锜铤镳诸弟·其五
作者：梁朝钟
朝代：明

一部廿七史，成败与兴衰。明知而故犯，欲将归咎谁。
敩劝学诗寄锜铤镳诸弟·其八
作者：梁朝钟
朝代：明

宁贫而礼义，毋富以纵淫。天道必不爽，长眼看时人。
敩劝学诗寄锜铤镳诸弟·其六
作者：梁朝钟
朝代：明

至亲者兄弟，繇亲始及疏。亲疏少颠倒，箕豆会兴歌。
敩劝学诗寄锜铤镳诸弟·其十
作者：梁朝钟
朝代：明

入世蕙兰畹，出户苾刍香。古圣超三有，一具白肝肠。
敩劝学诗寄锜铤镳诸弟·其四
作者：梁朝钟
朝代：明

内无明父兄，外无好师友。纵然办做人，终虞不长久。
春日游隆兴寺访泰明上人谈未竟夕偶以他故先余作别茫然久居题诗而去
作者：梁朝钟
朝代：明

小园通鹤径，茅屋对鸡栖。夜雨苔痕乱，春烟菜甲齐。客来扉自掩，人去鸟空啼。欲学无情法，难忘是虎溪。
泊樵舍与莂公宅师谈金轮旧事有感
作者：梁朝钟
朝代：明

未将肃爽向伊呈，刚道锋铦劈面迎。一滴未消巴蜀雪，寸机方动晋阳枰。太行方叠疑山出，黄木千寻障海泓。为问金轮阿育塔，莫疑因果煞分明。
海珠寺
作者：梁朝钟
朝代：明

南汉城边菰叶落，流花桥下水趋东。烟笼碧树春分后，月浸寒江子夜中。潮上石沉僧语歇，笛残人去蜡灯红。分明一幅蓬山景，吹入鹅潭影自空。素馨花谢有人愁，开尽芙容岁岁秋。几片锦帆迷海燕，千条银浪吼沙鸥。分开碧水鲛鮹室，隔断青山玳瑁楼。何似粤王台上客，松声终日送行舟。
海珠寺·其一
作者：梁朝钟
朝代：明

南汉城边菰叶落，流花桥下水趋东。烟笼碧树春分后，月浸寒江子夜中。潮上石沉僧语歇，笛残人去蜡灯红。分明一幅蓬山景，吹入鹅潭影自空。
海珠寺·其二
作者：梁朝钟
朝代：明

素馨花谢有人愁，开尽芙容岁岁秋。几片锦帆迷海燕，千条银浪吼沙鸥。分开碧水鲛鮹室，隔断青山玳瑁楼。何似粤王台上客，松声终日送行舟。
皖上西城楼与怀宁令黄位两夜酌时贼再焚枞阳离皖城三十里
作者：梁朝钟
朝代：明

枞里又已火，桐城未解围。五更霜满树，十月逼寒威。远客青州梦，堠生嵩颍衣。六安师武在，宁望救兵归。
稔冈竹枝词
作者：梁朝钟
朝代：明

微风疏雨走村翁，秃老无枝几树枫。儿童昨日迎春骑，照见门前溪水红。清明前后雨如丝，压纸人家庭未归。桥上点残乌桕烛，烛花粗滑泪如泥。四月江头尽种秧，一春无事此时忙。几多筐馌大堤语，辛苦长途为送将。
稔冈竹枝词·其一
作者：梁朝钟
朝代：明

微风疏雨走村翁，秃老无枝几树枫。儿童昨日迎春骑，照见门前溪水红。
稔冈竹枝词·其三
作者：梁朝钟
朝代：明

四月江头尽种秧，一春无事此时忙。几多筐馌大堤语，辛苦长途为送将。
稔冈竹枝词·其二
作者：梁朝钟
朝代：明

清明前后雨如丝，压纸人家庭未归。桥上点残乌桕烛，烛花粗滑泪如泥。
纵鹤
作者：梁朝钟
朝代：明

因依唱鹧鸪，都卢向九皋。听从今日断，声似昨宵号。彳亍双溪树，零星蕉涧毛。墓田招葬地，归或自兰湖。
自九江乘风已入湖风忽易还泊湖口再登石钟山题僧雪野壁
作者：梁朝钟
朝代：明

前秋维战舰，两叩石钟山。练若三江表，戎行几日閒。时来移舴艋，数定再登扳。霜雪淩春草，僧非旧日颜。
苦雨
作者：梁朝钟
朝代：明

六月将完春雨来，庭前莲花带沁开。驱蜗尽上至高树，使我不敢行青苔。江海已满酌瓶钵，垣墙欲倒惊霆雷。贫民无食事矰缴，绿木求鱼有后灾。
莫春阻风黄梅界同杨海门监军段明宇游击涯上散步
作者：梁朝钟
朝代：明

逆风三日百里，系缆洲边日隤。借问路人何处，江州对面黄梅。融烟远出深树，几人纵步閒行。竹箯茅屋一士，乡塾儿童先生。枳树为篱半亩，日斜漂麦溪边。天涯万里归客，路上犹闻杜鹃。未到浔阳江口，无端几日南风。回望吴山日莫，高低树树烟笼。
莫春阻风黄梅界同杨海门监军段明宇游击涯上散步·其一
作者：梁朝钟
朝代：明

逆风三日百里，系缆洲边日隤。借问路人何处，江州对面黄梅。
莫春阻风黄梅界同杨海门监军段明宇游击涯上散步·其三
作者：梁朝钟
朝代：明

枳树为篱半亩，日斜漂麦溪边。天涯万里归客，路上犹闻杜鹃。
莫春阻风黄梅界同杨海门监军段明宇游击涯上散步·其二
作者：梁朝钟
朝代：明

融烟远出深树，几人纵步閒行。竹箯茅屋一士，乡塾儿童先生。
莫春阻风黄梅界同杨海门监军段明宇游击涯上散步·其四
作者：梁朝钟
朝代：明

未到浔阳江口，无端几日南风。回望吴山日莫，高低树树烟笼。
赠何都护
作者：梁朝钟
朝代：明

海上有豪杰，居然为世英。高足蹈一世，乡里尤相惊。人谓其胸中，具有九有兵。瞋目为语难，泉奔九河声。吮子收士心，争吏门成城。三度入长安，飘然万里行。石梁与酆邺，海内引足横。犹然伏鹄卵，柝羽弗建旌。丈夫未遇时，负气真难平。辟若天下马，弭辙谁可形。未遇九方皋，沙丘且嘶鸣。出处胡可思，醉歌尔且赓。梅花落残雪，春至枝枝荣。
赠刘乃运
作者：梁朝钟
朝代：明

之子有奇尚，何能老一丘。客边寒暖夜，生计短长筹。意气孔文举，精神李邺侯。春宵三月梦，一半到循州。
赠张平符督学晋三楚观察使
作者：梁朝钟
朝代：明

附罗砥南极，高可近青天。牂牁万里流，疾走汇百川。昔有宋南和，芳业芬花田。夫子踵前武，文藻春华鲜。敦行自皇古，丰肌蓬瀛仙。湛识罔不达，汤汤浚审渊。经术焫六虚，治法绝党偏。减登如可还，繄曰能比肩。文章信含誉，紫府分衡铨。海澨？鲻品，获游清泠泉。沐浴此萧艾，遂欲口兰荃。感恩与知己，逖哉三生缘。搴衣秋江浒，临岐剧潸然。
赠张平符督学晋三楚观察使
作者：梁朝钟
朝代：明
体裁：古风

附罗砥南极，高可近青天。牂牁万里流，疾走汇百川。昔有宋南和，芳业芬花田。夫子踵前武，文藻春华鲜。敦行自皇古，丰肌蓬瀛仙。湛识罔不达，汤汤浚审渊。经术焫六虚，治法绝党偏。减登如可还，繄曰能比肩。文章信含誉，紫府分衡铨。海澨�鲻品，获游清泠泉。沐浴此萧艾，遂欲口兰荃。感恩与知己，逖哉三生缘。搴衣秋江浒，临岐剧潸然。
赠金蕙元
作者：梁朝钟
朝代：明

薄衣粗食任腾腾，知尔前身或是僧。无意相逢东岳庙，为予详话五台冰。半世云山事未差，江城何恋杜陵花。纸窗风雨乌啼夜，许我三年定出家。
赠金蕙元·其一
作者：梁朝钟
朝代：明

薄衣粗食任腾腾，知尔前身或是僧。无意相逢东岳庙，为予详话五台冰。
赠金蕙元·其二
作者：梁朝钟
朝代：明

半世云山事未差，江城何恋杜陵花。纸窗风雨乌啼夜，许我三年定出家。
赠陈全人
作者：梁朝钟
朝代：明

与君联袂始，疏月嵌空林。屠狗斗鸡意，寒灰枯木心。江河日汩汩，冰雪夜沉沉。挤破军持句，商量直至今。
赠陈全人
作者：梁朝钟
朝代：明

先生古之天民欤，藏则可卷行则舒。不欲斯民终缺陷，遂先置身在唐虞。苍生日望安石出，吾道伊赖虞卿书。丰草长林何足数，雨霖天下皆耕锄。
赠霍阶生表弟
作者：梁朝钟
朝代：明

襁褓托渭阳，相随雁翅行。榾车争饮食，竹马定行藏。郑重居身诀，艰难涉世方。微君不及此，吾亦未应忘。
过兴都方仁植抚军中丞时护显陵宿重兵于郢闻予与熊三郎至遣骑相逆诗以投赠
作者：梁朝钟
朝代：明

十年秦寇尚披猖，特简中丞旧职方。三楚抚军当汉沔，七旬司马定荆襄。知留剧孟参乘传，久料韩楼再陆梁。定远欲归归未得，夷陵花老鬓如霜。
过隆兴与诸子偶集
作者：梁朝钟
朝代：明

德星疑聚起天南，胜赏幽寻喜共探。雨过绿阴凝晚翠，云开青霭簇晴岚。悟从三界超无相，道去千言秘一函。生爱昙花空外落，何须出处问廊岩。
送何无他游清江
作者：梁朝钟
朝代：明

微云薄酒送朝晖，一夜秋风宿鸟稀。庾岭入江皆北向，萧滩来雁尽南飞。莫愁月暗凋银烛，却恐乌啼湿短衣。四壁千金都不问，梅花含蕊望君归。
送区启图入京补官
作者：梁朝钟
朝代：明

祖帐及秋风，谈兵语未终。且将三户政，再集九边功。桑土宽民力，鹑贲待诘戎。故山收将士，相约蓟门东。读书三十载，一出事循良。瑟瑟馀风木，忡忡属职方。如何班定远，亦似杜当阳。秋水人千里，征衣浥早霜。出门家计轻，此念尚难平。四塞满烽火，中原无重兵。闾阎添岁尽，泉石讳时清。独有栖栖者，风霜万里行。
送区启图入京补官·其一
作者：梁朝钟
朝代：明

祖帐及秋风，谈兵语未终。且将三户政，再集九边功。桑土宽民力，鹑贲待诘戎。故山收将士，相约蓟门东。
送区启图入京补官·其三
作者：梁朝钟
朝代：明

出门家计轻，此念尚难平。四塞满烽火，中原无重兵。闾阎添岁尽，泉石讳时清。独有栖栖者，风霜万里行。
送区启图入京补官·其二
作者：梁朝钟
朝代：明

读书三十载，一出事循良。瑟瑟馀风木，忡忡属职方。如何班定远，亦似杜当阳。秋水人千里，征衣浥早霜。
送周仲谟游海北
作者：梁朝钟
朝代：明

夏景行将及，扁舟向雁湖。旧城秦郡县，新绿汉蘼芜。野戍春云在，离亭落月孤。故山秋色好，须待插茱萸。相亲殊未久，忽尔便离居。四海丈夫志，三春孝子庐。去时沙草密，归日岸枫疏。烽火长途有，平安但寄书。
送周仲谟游海北·其一
作者：梁朝钟
朝代：明

夏景行将及，扁舟向雁湖。旧城秦郡县，新绿汉蘼芜。野戍春云在，离亭落月孤。故山秋色好，须待插茱萸。
送周仲谟游海北·其二
作者：梁朝钟
朝代：明

相亲殊未久，忽尔便离居。四海丈夫志，三春孝子庐。去时沙草密，归日岸枫疏。烽火长途有，平安但寄书。
送麦木公还新宁读书
作者：梁朝钟
朝代：明

昨夜微霜见雁飞，芙容花尽菊花稀。北风动地千峰瘦，秋水连天一棹归。闭户三冬田氏易，高堂九月老莱衣。缄书为报而翁道，此后吾多住翠微。
鄢陵道中汪瑞桢诸将各率千骑来逆
作者：梁朝钟
朝代：明

百战西师未可当，云屯千里动襄阳。为予引满银鞍酒，饮马鄢陵古道傍。未到宜城日已斜，龙堆马首遍江花。东来谁唱凉州曲，行尽垂杨闻莫笳。
鄢陵道中汪瑞桢诸将各率千骑来逆·其一
作者：梁朝钟
朝代：明

百战西师未可当，云屯千里动襄阳。为予引满银鞍酒，饮马鄢陵古道傍。
鄢陵道中汪瑞桢诸将各率千骑来逆·其二
作者：梁朝钟
朝代：明

未到宜城日已斜，龙堆马首遍江花。东来谁唱凉州曲，行尽垂杨闻莫笳。
长至后十日蒋吾翮吾章叶孺韬仲含钱次倩阮维寿诸兄弟集石巢夜饮时孺韬方至自太平予亦将归广州矣
作者：梁朝钟
朝代：明

钟离久客赋归与，瓜步青尊逼岁除。□癖人疑玄晏迹，黑髯君见穆陵书。清秋贝叶明萧寺，残腊雕虫到石渠。四顾神州谈去处，后时音问托江鱼。
长至后叶孺韬至自太平偕诸子集石巢夜饮
作者：梁朝钟
朝代：明

霜落芦苇姑熟还，青萍白酒月湾湾。频呼衣薄客不去，剪烛开窗雪满山。
阶生仲阶两表弟归自秣陵时母舅以司成郎移北御史中丞务携九表弟北上阶生兄弟挈家南归过予皖寓予招同三祖寺集一日便归岭
作者：梁朝钟
朝代：明

落叶秋风两岸声，泊舟城缺月三更。共怜万里分南越，豫拟千官拜北平。幕府初筵看舞剑，空林终日似班荆。早寒道上看新雪，尚忆钟离有外甥。干戈无恙皖公秋，开尽芙容建业舟。虎观春官趋北阙，雁行秋色近南州。程催彭蠡归应早，累谢樊城始自由。春酒老亲兄弟寿，朔风莫上五层楼。
阶生仲阶两表弟归自秣陵时母舅以司成郎移北御史中丞务携九表弟北上阶生兄弟挈家南归过予皖寓予招同三祖寺集一日便归岭·其一
作者：梁朝钟
朝代：明

落叶秋风两岸声，泊舟城缺月三更。共怜万里分南越，豫拟千官拜北平。幕府初筵看舞剑，空林终日似班荆。早寒道上看新雪，尚忆钟离有外甥。
阶生仲阶两表弟归自秣陵时母舅以司成郎移北御史中丞务携九表弟北上阶生兄弟挈家南归过予皖寓予招同三祖寺集一日便归岭·其二
作者：梁朝钟
朝代：明

干戈无恙皖公秋，开尽芙容建业舟。虎观春官趋北阙，雁行秋色近南州。程催彭蠡归应早，累谢樊城始自由。春酒老亲兄弟寿，朔风莫上五层楼。
阻风湖山县与仲父登山阑入旧祠同应坐上人久谈约来华首堂
作者：梁朝钟
朝代：明

夏云空烧不成雨，修竹长林思纵步。清香果落对江云，归舟易失湖边路。老僧兀坐浑无俗，花落荒祠竟日閒。蓦直三千华首路，与君抵换石钟山。
阻风湖山县与仲父登山阑入旧祠同应坐上人久谈约来华首堂·其一
作者：梁朝钟
朝代：明

夏云空烧不成雨，修竹长林思纵步。清香果落对江云，归舟易失湖边路。
阻风湖山县与仲父登山阑入旧祠同应坐上人久谈约来华首堂·其二
作者：梁朝钟
朝代：明

老僧兀坐浑无俗，花落荒祠竟日閒。蓦直三千华首路，与君抵换石钟山。
陈大将军以牧别仅一年闻其上书乞随熊大司马西征诏未许明年解兵归白下阻风安庆寓石巢二日
作者：梁朝钟
朝代：明

师干鹰起横秋别，豹尾淩霜去此邦。似傅六师收虢略，何无一旅过三江。鸡啼月落催寒渡，剑气江声撼夜窗。衰宠卫青归似得，楼烦虽走未曾降。
随曾宅师登小姑山时张都护侍行
作者：梁朝钟
朝代：明

一柱窥江汉，彭湖静不流。晴添吴楚树，壁满古今愁。日赤鸿濛上，波青杜若洲。乘风怀讨虏，石畔淬吴钩。
难妇述
作者：梁朝钟
朝代：明

车匿戊寅居皖城，杨柳春风春鸟鸣。无那杏花落如雨，杜门乳书金刚经。司马此时定豫楚，欃枪夜落飞狼星。门外儿童语异事，宿松县解流贼至。四为男子一妇人，娥眉双蹙青丝坠。所由拥妇入睇予，衣衫肣薄形憔悴。垂肩见人不举头，浴泪如海非春愁。问家何方经贼虏，欲言不言声悲柔。傍人催促至三四，双目频频视所由。渐言家住南阳府，丈夫姓焦事农圃。贼过黄池是去年，知杀丈夫与吾父。妾命狼藉万死中，鞭捶戮辱回回股。如今贼败走四方，去冬穷蹙潜山藏。此日身口不相顾，步步弃妇大道傍。同行五人皆非贼，游兵虚落梨花鎗。传闻光山舞阳捷，一夜疾风扫黄叶。斩馘大半是陕西，往岁报功多逼胁。若使乘时尽肃清，数月平原无马猎。车匿闻之发长叹，圣人兴邦自多难。因思贼起丁卯年，天下破残止过半。总然往世造恶因，不生承平生丧乱。世间最苦是女子，容易悲啼难欢喜。乱离妇女散彩云，无限官家掳为婢。迂儒动辄责伊人，何不守贞烈烈死。女子夙世造业深，生死根本起于淫。情痴一日甚一日，惟想愈升情愈沉。倘思修道求解脱，早悟三界惟一心。君不见焦家阿妇夫已剐，强贼宁容伊守寡。自从冬月掳到今，悲欢且辨真与假。诸如此类千万人，独我见一田二姐。
题崔隽孺白鹤画
作者：梁朝钟
朝代：明

五台冰雪色，馀影入丹青。玉露飞县圃，梅花满洞庭。羽衣三叠曲，松谡两函经。华表归来后，缑山鸟姓丁。
题画
作者：梁朝钟
朝代：明

晴云晴树习朝晖，野寺疏钟宿鸟飞。日出湖南望湖北，春江烟里几人稀。
题画兼寄友人
作者：梁朝钟
朝代：明

灞陵山色动秋风，开遍黄花九月中。每忆江南带霜树，夕阳疏叶渡头红。只在湘江沔水丫，美人行暖七香车。湖西亭畔调鹦鹉，欲剪春云寄杏花。
题画兼寄友人·其一
作者：梁朝钟
朝代：明

灞陵山色动秋风，开遍黄花九月中。每忆江南带霜树，夕阳疏叶渡头红。
题画兼寄友人·其二
作者：梁朝钟
朝代：明

只在湘江沔水丫，美人行暖七香车。湖西亭畔调鹦鹉，欲剪春云寄杏花。
题红拂妓戏呈陈全人
作者：梁朝钟
朝代：明

商入广陵隋业终，佳人青盻已成空。水流红叶三分异，胶断朱弦七轴同。江海未清奔铤鹿，帘棂不锁失惊鸿。似君桥畔朝烟好，半镜谁犹在越宫。西京郁李不知愁，人逐秦淮汴水流。只道银屏藏越国，谁疑金屋眝吴钩。朱蹄驳马伤铅粉，青岳黄河怨白头。莫负宫袍灯下泣，蛾眉有泪洒神州。
题红拂妓戏呈陈全人·其一
作者：梁朝钟
朝代：明

商入广陵隋业终，佳人青盻已成空。水流红叶三分异，胶断朱弦七轴同。江海未清奔铤鹿，帘棂不锁失惊鸿。似君桥畔朝烟好，半镜谁犹在越宫。
题红拂妓戏呈陈全人·其二
作者：梁朝钟
朝代：明

西京郁李不知愁，人逐秦淮汴水流。只道银屏藏越国，谁疑金屋眝吴钩。朱蹄驳马伤铅粉，青岳黄河怨白头。莫负宫袍灯下泣，蛾眉有泪洒神州。
黄岩谒空老人效寒山子体
作者：梁朝钟
朝代：明

红泉出竹间，苍崖县古树。中有郁金仙，一室万法聚。临济有三玄，仰山无四句。昔世修何因，今朝刚得遇。匡庐万仞高，松声千里涛。竹影空中啸，危楼云半帱。消沮终入室，契阔莫相遭。明明知是湩，绝哺又长号。谁非切生死，成亏系修福。昔与佛齐肩，今甘佛奴仆。何为恋妻孥，弃师在深谷。深谭不能久，伤心欲痛哭。
黄岩谒空老人效寒山子体·其一
作者：梁朝钟
朝代：明

红泉出竹间，苍崖县古树。中有郁金仙，一室万法聚。临济有三玄，仰山无四句。昔世修何因，今朝刚得遇。
黄岩谒空老人效寒山子体·其三
作者：梁朝钟
朝代：明

谁非切生死，成亏系修福。昔与佛齐肩，今甘佛奴仆。何为恋妻孥，弃师在深谷。深谭不能久，伤心欲痛哭。
黄岩谒空老人效寒山子体·其二
作者：梁朝钟
朝代：明

匡庐万仞高，松声千里涛。竹影空中啸，危楼云半帱。消沮终入室，契阔莫相遭。明明知是湩，绝哺又长号。
黄陂县经黄祖旧战场时段游击有百馀骑护予行
作者：梁朝钟
朝代：明

百里无村舍，农深草木锄。堤连西苑马，水聚武昌鱼。旧垒三江上，丛忧四月初。烽烟归未得，眇眇欲愁余。
游虎邱山
作者：梁本
朝代：明

胜日寻芳到虎邱，踏春艳冶赛风流。金貂侠客悲遗迹，翠袖游人簇绣毬。芳草萋萋歌舞地，长江浩浩帝王州。兴亡今昔何须问，且向樽前数刻留。
京邸访欧桢伯
作者：梁柱臣
朝代：明

春来闻尔客长安，尺素空传欲见难。此日风尘欣把袂，明时词赋独登坛。吟边景物年华暮，战后河山暝色寒。官拙自伤寥落久，故人犹为罄交欢。
光孝寺重修宝公殿成
作者：梁柱臣
朝代：明

宝殿秋高绀殿成，忽传三秀向秋荣。璚枝乍捧慈云出，玉朵遥分慧日明。色借菩提光烨烨，瑞开仙掌露盈盈。怪来龙象经行处，紫气氤氲拂院清。
初入西樵
作者：梁柱臣
朝代：明

夙昔慕远壑，招携展临眺。挂席得名山，苍翠落层峤。谽谺自吞呷，岩穴深窈窱。天清瀑布闻，风集玄猿叫。桂松递映郁，日月隐光曜。盼衍既绵邈，攀崇复孤峭。皛皛浮云驰，晶晶寒潭照。舍舟乍游目，早觉心魂妙。况当振策游，探奇入萝茑。缅怀麻源踪，慨想苏门啸。谁云世代殊，引领冀同调。
别燕京作
作者：梁柱臣
朝代：明

烟郊立马独踌躇，去国身悲万里馀。燕市春光何日醉，潞河杨柳病中舒。高台寂寞曾招骏，沧海归来拟钓鱼。谁向周南叹留滞，风尘一望正愁予。
别诗
作者：梁柱臣
朝代：明

揽别如昨日，桃花空复春。盈盈川上月，好为照征轮。江风吹行色，游子惨不发。恶见秋鸿飞，双双楚云没。怜君璚树姿，赠君菤葹草。心断竟何言，梦绕燕关道。相见能几时，相思复万里。愿作南浦云，随君度江水。
别诗·其一
作者：梁柱臣
朝代：明

揽别如昨日，桃花空复春。盈盈川上月，好为照征轮。
别诗·其三
作者：梁柱臣
朝代：明

怜君璚树姿，赠君菤葹草。心断竟何言，梦绕燕关道。
别诗·其二
作者：梁柱臣
朝代：明

江风吹行色，游子惨不发。恶见秋鸿飞，双双楚云没。
别诗·其四
作者：梁柱臣
朝代：明

相见能几时，相思复万里。愿作南浦云，随君度江水。
南园五先生
作者：梁柱臣
朝代：明

粤有五先生，风流迈千古。孙黄迭宕才，给事亦豪举。长史倦游客，潜心伊洛语。徵士甘肥遁，清风起岩户。五君岂一时，分谊深乡土。才情本相埒，意气堪为伍。穷不困泥途，达岂耽簪组。遭逢国运初，声名播寰宇。并登作者场，瑰琦擅词赋。结社开南园，深心托毫素。白雪落人间，希声在韶濩。一洗宋元陋，复古力何钜。世远迹易荒，社在谁堪主。前修挺芳躅，后代徒延伫。
喷玉岩
作者：梁柱臣
朝代：明

层峦合沓岚烟簇，玉虹卧断苍山隩。晓吸沧江百尺澜，却向岩前溅飞瀑。喷沫流珠下翠微，千岩错落散明玑。声传石窦逶迤转，白满寒潭历乱飞。精融液泄气惨冽，万古清秋长不竭。初疑云雨暗巫阳，转讶梁园夜飞雪。遥空隐隐半如雷，坐令叠嶂无氛埃。直窥素练烟中起，却似银河天际来。潨涛汹涌拂绝壑，涧户无风自挥霍。触石浮云冻不翻，当窗木叶先秋落。落叶亭亭乱晚霏，绝怜空翠湿人衣。别有清流断肌骨，龙吟石上涓涓出。纷披百道下松门，月明几处翻萧瑟。朅来濯足兹山头，恍惚如寄匡庐游。水帘石室无溽暑，披襟兀坐清烦忧。下看涘溘一长啸，千山日暮断猿愁。
宿云谷听天泉瀑布
作者：梁柱臣
朝代：明

枕石山房夜，翛然思不穷。泉声千树杪，云卧九霄中。暗谷长惊雨，疏林不待风。爽侵江月冷，响彻海烟空。练影飘兰幄，寒霏逼桂丛。幽怀真梦蝶，尘世已冥鸿。地即匡庐胜，才怜谢客雄。招携良不数，岩壑此宵同。
宿黎惟敬借树轩同怀郭山人
作者：梁柱臣
朝代：明

高情怜郭泰，山水寄行踪。杖策独归去，深杯何日逢。月明残夜雪，风度晓霜钟。复此成相忆，迢迢云树重。
寄怀苏霍云谷逸士
作者：梁柱臣
朝代：明

吾乡隐君子，质素古人风。性岂琴书癖，身将猿鹤同。捲帘山阁暮，策杖海云空。一别麻源谷，相思桂树丛。
文笔峰
作者：梁柱臣
朝代：明

万丈文峰插海隅，苍茫五色绚蓬壶。怪来仙客挥神笔，幻作南天砥柱孤。
春日浮邱
作者：梁柱臣
朝代：明

仙都挺灵岛，宛自罗浮移。天回紫烟阁，洞启朱明扉。山以浮邱名，井记葛洪遗。仙迹久芜没，胜事逢今兹。结伴访丹壑，探幽凌翠微。春光属骀荡，草树郁芳菲。游览历瑶圃，命酌临华池。鱼鸟性自得，泉石色争飞。耳目非人境，云霞生客衣。缅邈神霄上，如聆笙鹤归。共欣濠濮赏，载咏游仙辞。久谢攀笼累，将从汗漫期。
晓登甘露寺览眺
作者：梁柱臣
朝代：明

北固斜临铁瓮城，南徐烟树望中平。山横海气诸陵色，江咽寒潮万里声。书断梁碑无旧迹，寺荒吴构尚初名。不须更说兴亡事，满目云霞无限情。
朝斗坛
作者：梁柱臣
朝代：明

碧洞瑶坛凌紫清，真文缥缈斗边明。何人夜半骖黄鹤，吹落云中玉佩声。
浮邱八景 其一 紫烟楼
作者：梁柱臣
朝代：明

缥缈飞楼凌紫烟，水光山色自年年。月明笙鹤群仙过，云锁朱明一洞天。
浮邱八景 其七 挹袖轩
作者：梁柱臣
朝代：明

羽衣仙袂去飘飘，池上幽轩对泬寥。何日功成飞舄上，浮邱天路笑相邀。
浮邱八景 其三 珊瑚井
作者：梁柱臣
朝代：明

珊瑚洲上葛仙井，秋入银床寒渫清。玉液炼成丹灶冷，竹梧幂历彩烟生。
浮邱八景 其二 晚沐堂
作者：梁柱臣
朝代：明

仙客蓬莱侍直还，晚怜休沐得仙山。聊堪吏隐人间世，欲赋郊居未拟閒。
浮邱八景 其五 留舄亭
作者：梁柱臣
朝代：明

有客何来自上方，曾留双舄此徜徉。仙踪去住元无定，时见飞凫入帝乡。
浮邱八景 其八 听笙亭
作者：梁柱臣
朝代：明

王子吹笙学凤鸣，缑山仙侣坐相迎。自从一入嵩高去，林壑长留灵籁声。
浮邱八景 其六 朱明馆
作者：梁柱臣
朝代：明

罗浮门户辟朱明，紫气灵风散化城。此去升真知有路，餐霞谁许学无生。
浮邱八景 其四 大雅堂
作者：梁柱臣
朝代：明

词臣高唱柏梁台，为采风谣海上来。载酒名山开雅社，赋成谁不羡仙才。
浮邱八景·紫烟楼
作者：梁柱臣
朝代：明

缥缈飞楼凌紫烟，水光山色自年年。月明笙鹤群仙过，云锁朱明一洞天。仙客蓬莱侍直还，晚怜休沐得仙山。聊堪吏隐人间世，欲赋郊居未拟閒。珊瑚洲上葛仙井，秋入银床寒渫清。玉液炼成丹灶冷，竹梧幂历彩烟生。词臣高唱柏梁台，为采风谣海上来。载酒名山开雅社，赋成谁不羡仙才。有客何来自上方，曾留双舄此徜徉。仙踪去住元无定，时见飞凫入帝乡。罗浮门户辟朱明，紫气灵风散化城。此去升真知有路，餐霞谁许学无生。羽衣仙袂去飘飘，池上幽轩对泬寥。何日功成飞舄上，浮邱天路笑相邀。王子吹笙学凤鸣，缑山仙侣坐相迎。自从一入嵩高去，林壑长留灵籁声。
浮邱社怀赵太史
作者：梁柱臣
朝代：明

葛洪丹井久芜没，浮邱羽人不可攀。万里冥搜待仙吏，千秋灵迹出人间。地开玄圃非凡界，客是蓬莱最上班。独立池台挹遗韵，天风吹鬓放歌还。
赠霍职方佥宪桂林
作者：梁柱臣
朝代：明

燕郊木叶下，大漠氛埃灭。空门一樽酒，远送万里别。远别欲何之，桂岭炎荒绝。之子吾粤才，高视信雄杰。赐环蒙主恩，推毂冠朝列。玄成有世绪，嫖姚袭芳烈。肮脏多父风，倜傥见臣节。明当历长途，绝足任驰轶。暂违司马署，肃秉宪台臬。高议自风采，奇勋待明哲。执手念当乖，临岐怅劳结。何以慰相望，铜柱表巀嶭。
轩辕试剑石
作者：梁柱臣
朝代：明

羽客今何在，千秋剑气存。古苔馀电影，断石卧云根。变化双龙合，冲腾万马奔。凭虚望牛斗，仙乐下天门。
金鸡岭
作者：梁柱臣
朝代：明

夜半灵乌海底生，扶桑葱郁彩云升。金鸡忽报龙楼晓，遥听朝阳孤凤鸣。
集梁比部拙清楼对菊
作者：梁柱臣
朝代：明

白水青山秋可怜，碧楼风物敞芳筵。交深傲吏形骸外，兴逐词人菊酒边。歌罢海云过暝色，坐来檐月挂寒烟。更为后会知能几，江海萍踪各渺然。
马鞍冈
作者：梁柱臣
朝代：明

璚石崔嵬耸翠峦，依然金马玉为鞍。名驹一入金台去，万古风云胜地蟠。
金陵欧林二君往省科试
作者：梁栋材
朝代：明

风吹灵籁集天香，竹院阴森世界凉。仙客征车迎柳绿，词人藜阁应槐黄。碧筒酒尽仙翁倒，优砵花开佛日长。小衲传灯松寺晚，钟声磬韵送归航。
閒咏四首
作者：梁桢祥
朝代：明

地僻客过少，林深有鸟喧。坐来生逸兴，明月对孤尊。小屋团芳树，片心閒对云。年来事事拙，烧烛检残文。一区扬子宅，半架旧牙签。性癖耽寻古，那堪世俗嫌。拥书聊自适，掩户昼长閒。天地怜疏拙，无丹驻老颜。
閒咏四首·其一
作者：梁桢祥
朝代：明

地僻客过少，林深有鸟喧。坐来生逸兴，明月对孤尊。
閒咏四首·其三
作者：梁桢祥
朝代：明

一区扬子宅，半架旧牙签。性癖耽寻古，那堪世俗嫌。
閒咏四首·其二
作者：梁桢祥
朝代：明

小屋团芳树，片心閒对云。年来事事拙，烧烛检残文。
閒咏四首·其四
作者：梁桢祥
朝代：明

拥书聊自适，掩户昼长閒。天地怜疏拙，无丹驻老颜。
大中祠
作者：梁梓
朝代：明

谩嫌无武共驱除，律在何人敢献书。汉代谋臣帷幄亚，陆郎新语烬煨馀。舌降粤尉推能事，屏拥南州藉永图。千载祀君何处所，香山孤月伴窗虚。
半月岩
作者：梁梦日
朝代：明

邑有月岩胜，月中趣几何。云头分璧半，窍口上弦多。玉洁涵娟衫，祥光映海螺。秋香蟾窟味，兰室臭同摩。
七夕
作者：梁梦阳
朝代：明

瑟瑟西风起，柴门寂掩关。月华凉似水，河汉在人间。
二月二十五夜梦二弟抱其幼子款款谈家事不休觉而志哀
作者：梁梦雷
朝代：明

忆汝频年恨未平，楚天双眼泪如倾。丸中自是成今古，梦裹那知有死生。家计尚馀儿女态，寒暄犹复弟兄情。觉来抚枕浑无赖，惆怅翻令百感并。
山下馆晓发
作者：梁梦雷
朝代：明

先晓仆夫催，芙蓉万叠开。露漙花树重，路转烛光回。马足悬崖瘦，猿声带月哀。山深无俗驾，何事客频来。
望湖亭宴集得台字
作者：梁梦雷
朝代：明

独立苍茫湖上台，千家烟火隔蓬莱。船依古岸渔归晚，花落孤山月满苔。彭蠡平分红蓼渚，匡庐半入白云隈。酒阑不尽当歌思，徙倚东风未易裁。
李太府邀饮岳阳楼偕吴郡丞
作者：梁梦雷
朝代：明

城头百尺神仙楼，湖上一点君山邱。逃虚客来览此胜，吹笛人去今何秋。三湘苍蔚杜若老，九马踯躅鱼龙愁。凭君有酒且尽醉，莫使心与身为雠。
登太和绝顶
作者：梁梦雷
朝代：明

磴道攀缘谒帝扉，脚跟斜傍五云飞。天临万仞开玄宅，地拥千灵护紫微。幻梦始从三昧觉，青山今有几人归。骑羊东去罗浮近，独倚天门笑拂衣。
半月岩
作者：梁梦鼎
朝代：明

我爱月岩胜，月岩胜若何。半轮通窍久，千里共明多。影到天南地，光涵海北螺。骑鲸直上者，更得一枝摩。
同向嵝祝给舍登天宁阁
作者：梁梦龙
朝代：明
体裁：七言律诗

龙兴高阁倚空浮，晚日平临最上头。汉代云山今北向，滹沱河水自东流。昙花远度诸天界，宫树晴开五凤楼。仙掌忆同青锁闼，玉关还得并清游。
宿三川驿
作者：梁梦龙
朝代：明
体裁：五言律诗

寂寞三川驿，风尘苦见侵。王程方未已，客夜且高吟。山火延危岭，泉声聒远林。幽怀良不浅，何日慰招寻。
早秋湖阁望西樵
作者：梁梿
朝代：明

曾逐篙师过水涯，秋山日夕忆芒鞋。鹤扶短杖归荒寺，僧伴寒铛煮破斋。老树匝藤分涧溜，层岩结石下松钗。西风吹上湖边阁，历历云峰动素怀。
舟宿
作者：梁梿
朝代：明

舟宿期渔父，沧江幽兴佳。荻花声在枕，波月皓当怀。静虑梦长觉，孤吟韵易偕。爱君近秋况，烟水渺无涯。
送何不偕之潮州
作者：梁梿
朝代：明

扰扰不得志，客心安可论。古关羸马路，穷海恶鱼津。驿叶行边落，篱花到日新。敖游无不可，天地一閒人。
怀赵太史
作者：梁楠
朝代：明

朱明开洞户，巨浸判鸿濛。山是浮邱伯，游追太史公。听笙怀远别，挹袖昔相逢。翘首天边望，回看紫气雄。一别师雄后，銮坡隔粤台。隐沦栖药市，仙客在蓬莱。剑履星辰上，文章琬琰才。山前桃李树，春到竞先开。
怀赵太史·其一
作者：梁楠
朝代：明

朱明开洞户，巨浸判鸿濛。山是浮邱伯，游追太史公。听笙怀远别，挹袖昔相逢。翘首天边望，回看紫气雄。
怀赵太史·其二
作者：梁楠
朝代：明

一别师雄后，銮坡隔粤台。隐沦栖药市，仙客在蓬莱。剑履星辰上，文章琬琰才。山前桃李树，春到竞先开。
早朝时皇太子出阁读书
作者：梁楠
朝代：明

西山雪霁晓苍苍，玉帛车书觐帝乡。鹊观双悬天北极，龙楼交映日重光。和风旆列龙蛇动，气肃鸳鸯剑佩长。衮职小臣无寸补，十年主计愧含香。
桥头溪
作者：梁楠
朝代：明

巨浸沧茫碧海东，彩虹秋挂水连空。何烦驱石誇秦迹，自有中流砥柱雄。
过沛
作者：梁楠
朝代：明

朔风吹枯桑，游子入沛乡。鸣驺已前导，驿吏候道旁。凭轼缅兹土，能令心慨慷。聿怀赤帝子，傥荡出芒砀。际会屠狗辈，逐鹿嬴秦亡。归来召父老，置酒乐未央。侧想歌大风，至今犹飞扬。
寄董宗辅
作者：梁楶
朝代：明

东江去悠悠，送子孤行舟。舟行复几时，江乡生远愁。海水无定影，萍踪忽飘浮。虽非千里别，出门成久游。采采芙蓉花，欲寄无轻邮。念昔携手好，中情郁绸缪。商歌寄逸响，素琴鸣芳洲。如何旷高躅，杳若隔山丘。驰情托缄素，日暮风飕飕。无由慰离索，一雁横高秋。
甘霖应祷
作者：梁槐
朝代：明

朱夏骄阳烈未开，神龙何处起风雷。阶前忽睹商羊舞，天外俄惊石燕回。夹岸荷花枝著绿，两歧秋麦穗重胎。霏霏优渥如珠玉，却羡神工遍九垓。
游光孝寺
作者：梁槚
朝代：明

山寺无尘垢，携筇直过之。看僧缝衲子，听鸟语花枝。江旷杯曾渡，钵空龙已飞。禅关堪借榻，欲去复迟迟。
过锦石有感因赋
作者：梁槚
朝代：明

怪石嶙峋刺碧空，东流砥柱仗洪功。标霞特立三千仞，带雾高淩四百峰。鹤去苔生春冉冉，岚晴雨过日溶溶。是谁识取龙头瑞，不与人间肉眼同。
人日同楚伯集智上人禅房
作者：梁民相
朝代：明

年华开此日，朋好况相亲。社爱莲花近，尊怜柏叶新。清斋依净竹，委巷断行尘。未得同君住，空嗟出世因。
十五夜同袁少参薛户曹高比部汪山人集区太史苑西楼
作者：梁民相
朝代：明

苑外高楼夜不迷，秋光偏在禁城西。初移碧树金波动，渐转危栏玉镜低。久客乡关愁欲赋，清宵宾从兴堪携。明年此会应难合，乌鹊于今未定栖。
吊厓门
作者：梁民相
朝代：明

百战犹营海上山，天涯何处见龙颜。歌来秀麦心应折，泪洒苍梧血尽斑。草市荒烟空漠漠，故宫流水自潺潺。可怜十万俱沉地，欲赋招魂怅莫攀。草树森森碧殿寒，清宵愁绝起凭阑。千峰朗月归环佩，万壑停云护禁銮。事去亦知殉国易，运移谁识立君难。中原此日妖氛静，风雨无劳倚剑看。
吊厓门·其一
作者：梁民相
朝代：明

百战犹营海上山，天涯何处见龙颜。歌来秀麦心应折，泪洒苍梧血尽斑。草市荒烟空漠漠，故宫流水自潺潺。可怜十万俱沉地，欲赋招魂怅莫攀。
吊厓门·其二
作者：梁民相
朝代：明

草树森森碧殿寒，清宵愁绝起凭阑。千峰朗月归环佩，万壑停云护禁銮。事去亦知殉国易，运移谁识立君难。中原此日妖氛静，风雨无劳倚剑看。
姚侍御园亭卧病咏怀
作者：梁民相
朝代：明

林塘春欲尽，疲病借幽寻。芳树临阶遍，名花隐砌深。天边时住鹤，城际晚来禽。到此堪投宿，萧然清客心。幽怀殊不惬，屡动乞归情。白眼原无数，青山况有盟。穷途堪自哂，病骨每相轻。谁信羁孤里，哀怜得友生。终夜一再起，杜鹃声不休。无劳更啼血，羁客岂胜愁。岁月馀新鬓，风尘只敝裘。故园近无恙，吾意任扁舟。
姚侍御园亭卧病咏怀·其一
作者：梁民相
朝代：明

林塘春欲尽，疲病借幽寻。芳树临阶遍，名花隐砌深。天边时住鹤，城际晚来禽。到此堪投宿，萧然清客心。
姚侍御园亭卧病咏怀·其三
作者：梁民相
朝代：明

终夜一再起，杜鹃声不休。无劳更啼血，羁客岂胜愁。岁月馀新鬓，风尘只敝裘。故园近无恙，吾意任扁舟。
姚侍御园亭卧病咏怀·其二
作者：梁民相
朝代：明

幽怀殊不惬，屡动乞归情。白眼原无数，青山况有盟。穷途堪自哂，病骨每相轻。谁信羁孤里，哀怜得友生。
昊公房同楚伯对白菊
作者：梁民相
朝代：明

不到东林久，篱边菊渐嘉。晚风和玉树，初地见瑶华。倚槛如听梵，垂英似落霞。病来思采摘，半恐是空花。
楼中晓望
作者：梁民相
朝代：明

清晨凝望处，缭绕自成围。荔熟浑疑火，荷翻可作衣。疏烟笼树浅，初日照林微。坐听閒蝉噪，寥寥共息机。
淮阴侯
作者：梁民相
朝代：明

淮阴信人杰，徒步起侯王。再战定燕齐，拓地开封疆。是时投足间，楚汉相低昂。永谢蒯生说，而乃婴祸芒。虽解云梦缚，终罹儿女殃。固陵失期日，祸胎已潜藏。君后既如此，处身亦不臧。智哉无嫌猜，独有张子房。
湖上望匡庐
作者：梁民相
朝代：明

方舟凌广湖，挂席南风驶。湖水荡悠哉，东西旷涯涘。匡庐之山何崔嵬，居然形势向湖开。青天缥缈烟霞窟，白日照耀金银台。延袤周遭五百里，诸峰矗矗干霄起。牙错封提两郡雄，阴晴坐变千崖里。瀑布常飞双白虹，东林早晚坐闻钟。白莲池上今谁主，三笑溪边尚有踪。其中幽胜难缕指，洞天福地应无比。杖履真堪托此山，红尘趍走徒为尔。平生几度此经过，梦想神游日已多。未能长往空回首，杀杀山灵奈尔何。
禅房夜怀
作者：梁民相
朝代：明

独坐迟迟漏转深，幽栖吾自爱空林。风摇宝树闻清籁，月满祇园见道心。病骨岁时虚药裹，美人江海思瑶琴。凭阑怅望遥天末，楚水燕云半不禁。
立春
作者：梁民相
朝代：明

岁晏天涯已立春，独看盘菜泪沾巾。十年病骨支床在，万里无家倚壁贫。寒色已随阳气改，物情偏逐岁华新。谁能不动乡关念，愁作邯郸梦里人。
腊尽同楚伯絙公登观音山
作者：梁民相
朝代：明

岁晏空门未闭关，幽寻犹得共跻攀。沧桑坐识恒沙外，身世真成泡影间。远树依微孤鸟没，夕阳明灭片帆还。谁知咫尺云林好，招隐何劳更买山。
自临清入京道上口占
作者：梁民相
朝代：明

潦倒津途日复迷，枣林千树出深溪。三年厌说长安道，倚剑漳河首重低。懒散那堪恋薄游，疏榆声动帝城秋。何人不解悲行役，天上于今望女牛。卢沟之水流汤汤，闻道桑乾忆故乡。家在粤南天万里，不知何以望咸阳。
自临清入京道上口占·其一
作者：梁民相
朝代：明

潦倒津途日复迷，枣林千树出深溪。三年厌说长安道，倚剑漳河首重低。
自临清入京道上口占·其三
作者：梁民相
朝代：明

卢沟之水流汤汤，闻道桑乾忆故乡。家在粤南天万里，不知何以望咸阳。
自临清入京道上口占·其二
作者：梁民相
朝代：明

懒散那堪恋薄游，疏榆声动帝城秋。何人不解悲行役，天上于今望女牛。
菩提树坐月
作者：梁民相
朝代：明

坛树郁苍苍，坛前月似霜。随风闻飒沓，坐石弄辉光。明镜观心净，青莲听漏长。欲知烦暑尽，兹地本清凉。
赠彭仲声山人
作者：梁民相
朝代：明

与君蓬蔂此依依，生事萧然漫息机。染翰沧洲开绢素，匣琴流水度音徽。豪来结客千金散，老去游燕万里归。吾辈词人俱爱惜，风尘携手莫教违。
闻蝉
作者：梁民相
朝代：明

芳台坐独移，嘒嘒落高枝。乍听声犹涩，孤吟响故迟。羁栖惊节序，多病托恩私。莫漫伤留滞，人生亦有时。
除日潘丈见过以诗见投辄和
作者：梁民相
朝代：明

华岁萧然自一丘，何来天地此相求。穷途阮籍能青眼，作赋潘郎未白头。客至乍开萝薜径，病来空恋桂丛秋。劳君邂逅诗相赠，明月逢人岂易投。
鸟止轩閒居
作者：梁民相
朝代：明

遁迹城西诃树林，萧萧孤径没人深。支离身世将樗老，三十功名半陆沉。雨雪中原高伏枕，江湖吾党问抽簪。自怜斥鴳榆枋翼，九万扶摇未可寻。晓起披书坐小窗，萧然病色满沧江。绸缪念我鸿千里，鸣食依人鸟一双。懒性转添泉石傲，雄心都向路歧降。年来结得高阳侣，生事惟应问酒缸。
鸟止轩閒居·其一
作者：梁民相
朝代：明

遁迹城西诃树林，萧萧孤径没人深。支离身世将樗老，三十功名半陆沉。雨雪中原高伏枕，江湖吾党问抽簪。自怜斥鴳榆枋翼，九万扶摇未可寻。
鸟止轩閒居·其二
作者：梁民相
朝代：明

晓起披书坐小窗，萧然病色满沧江。绸缪念我鸿千里，鸣食依人鸟一双。懒性转添泉石傲，雄心都向路歧降。年来结得高阳侣，生事惟应问酒缸。
黄河对月遣怀
作者：梁民相
朝代：明

皎皎明月光，盈盈浊水流。明月照浊水，不鉴心中忧。我昔委簪弁，逝言守园丘。何期中愿乖，去去复远游。岁月忽以变，山川成阻修。沈绵骨欲朽，契阔意多愁。回首望故乡，瓜田行可收。丰歉常在念，颇为藿食谋。去冬已饿殍，今春尚征求。贫无甔石储，生计焉能休。去住关百虑，进退徒夷犹。惆怅孤明月，清光悬素秋。
集饮江皋达观台分得狂字
作者：梁永旭
朝代：明

招饮高台上，遐观尽八荒。醉来谁是客，歌罢兴犹长。云薄清砧急，风传淡菊香。不须投井辖，归思已相忘。
江村春兴二首
作者：梁汴
朝代：明

寂寂桃花峡，柴门隐士家。绕墙多蛱蝶，狎岸半鱼虾。地僻多栽竹，园肥可种瓜。春晴初倦读，策杖课桑麻。缓步临江岸，徘徊凭古榕。天空疏鸟度，矶滑篆苔封。野艇同孤棹，斜阳挂远峰。豪歌谁和答，隔浦有渔翁。
江村春兴二首·其一
作者：梁汴
朝代：明

寂寂桃花峡，柴门隐士家。绕墙多蛱蝶，狎岸半鱼虾。地僻多栽竹，园肥可种瓜。春晴初倦读，策杖课桑麻。
江村春兴二首·其二
作者：梁汴
朝代：明

缓步临江岸，徘徊凭古榕。天空疏鸟度，矶滑篆苔封。野艇同孤棹，斜阳挂远峰。豪歌谁和答，隔浦有渔翁。
登西樵山
作者：梁汴
朝代：明

层峦叠叠拂流霞，步上名峰石径斜。沾袂飞泉千点雪，媚人沿涧四时花。山腰岚锁云根笋，灶底烟烹铁鼎茶。指点平原天地阔，傍林茅屋几人家。
沧洲歌
作者：梁济平
朝代：明

嶙峋海上青芙蓉，白云翠霭浮空濛。野桥断岸问津处，松根潇洒苍苔封。郊原霏露湿芳草，烨烨紫芝春未老。洲中结屋岁月长，江边放棹风光好。个中自是神仙宅，岂比蓬莱杳无迹。云汉低垂缥缈连，银河倒挂三千尺。长江滔滔飞弱流，携琴几度来追游。昔年曾作溪山侣，跨鹤飞上青云头。
甘露岩
作者：梁淮
朝代：明
体裁：七言律诗

久闻胜地到无由，今日追随雪满头。石髓香生甘露乳，岩帘影落梵王楼。人愁石径苍苔滑，鸟语山风碧树稠。一缕炉烟飞不断，共谈清话对茶瓯。
游西樵遇雨
作者：梁湛然
朝代：明

科峰狮岭恣探奇，洞里珠帘共泛卮。捉得玉龙新作浪，顿令山雨竞催诗。坐看红紫千章艳，顷刻阴晴万壑移。便欲结庐云外赏，买山休笑遁公痴。
题李妇戴氏贞节
作者：梁滔
朝代：明

孤鸾分影最堪伤，苦节何当岁月长。机杼到今怜汝断，柏舟千古羡谁方？思深连理催黄发，怨逐菱花暗晓妆。三十馀年天始定，郡乘应记姓名芳。
七月十七日驾还自塞北
作者：梁潜
朝代：明
体裁：七言律诗

六军歌舞上金台，圣主亲巡玉塞回。箫管远随双凤下，烟霞高拥六龙来。香飘宝鼎前旌合，表进金函内殿开。愿祝尧年千万寿，太平恩泽到蓬莱。
三月十七日送驾出德胜门
作者：梁潜
朝代：明

煌煌旄钺发平明，万里河山锦绣迎。王气浮天随宝纛，虹光拂地护龙旌。玉关指日看归马，青海无波待洗兵。万姓欢呼传捷报，六军歌舞入瑶京。
东里
作者：梁潜
朝代：明
体裁：古风

佳景媚长川，水光灿迢递。倚窗恣遐览，凉飙飒然至。黄花亦巳芳，幽香忽盈袂。颇怀东里人，简旷有深意。万里苦乖违，三春劳梦寐。佳会已云迩，中情益翘企。
五色蔷薇
作者：梁潜
朝代：明
体裁：七言律诗

佳种何年此地栽，繁花五色照蓬莱。彩云不逐春风散，香雾轻笼锦障开。漫忆当时青羽佩，空馀此日紫霞杯。芳菲依旧还堪赏，鸾鹤高飞不重回。
元夜陪驾燕午门
作者：梁潜
朝代：明

银汉横空宝月团，六鳌飞出五云端。蓬莱紫气天中起，玉井红莲地上看。满殿娇歌留夜景，千门羯鼓散春寒。教坊戏乐年年异，愿奉龙颜万岁欢。
八月十六日以进香发苍溪
作者：梁潜
朝代：明
体裁：五言律诗

秋色苍溪净，舟移别浦幽。人情缘久住，客路暂堪愁。别鹤思华表，归鸿想故俦。五台回望处，犹自拟重游。
写兴
作者：梁潜
朝代：明
体裁：七言律诗

绕涧幽兰紫蒂芳，隔墙佳树上春阳。不辞老子遭花恼，政恐南磷笑客狂。曳履放歌忘草泽，濡毫题字爱筼筜。回看佳气东南近，蜀栈如何路更长。
古松流泉图为学士杨公作
作者：梁潜
朝代：明
体裁：古风

绝壁何岧峣，下有太古松。飞泉漱其根，交柯凌苍穹。飒然云气合，往往藏蛟龙。千里起暝色，万壑来长风。高堂忽见之，令我心抱融。何当采茯苓，服之形神充。五粒如可种，千岁当还童。
合州写怀二首
作者：梁潜
朝代：明

忘却儒官冷，谁为蜀道吟。一身犹长物，万事岂关心。水鸟窥鱼立，山云带雨沉。人生聊适意，莫受旅愁侵。水合交层浪，峰回出翠鬟。云随村艇去，鸥趁洑波还。斗酒相忘甚，寸心如此闲。不应篷底醉，过却钓鱼山。
合州写怀二首·其一
作者：梁潜
朝代：明

忘却儒官冷，谁为蜀道吟。一身犹长物，万事岂关心。水鸟窥鱼立，山云带雨沉。人生聊适意，莫受旅愁侵。
合州写怀二首·其二
作者：梁潜
朝代：明

水合交层浪，峰回出翠鬟。云随村艇去，鸥趁洑波还。斗酒相忘甚，寸心如此闲。不应篷底醉，过却钓鱼山。
和汝器修撰病中见赠
作者：梁潜
朝代：明
体裁：五言律诗

空庭寒景短，过午树阴偏。旅况如前日，风情异壮年。断云归远岫，去鸟入空烟。暂此闲中趣，谁令客浪传。